Projek lindungi hakisan pantai Tanjung Dahan giat dijalankan

KUALA LINGGI 28 Julai – Kerja-kerja bagi membina struktur pemecah ombak sedang giat dijalankan bagi mengawal hakisan pantai berlaku di sekitar Tanjung Dahan.

Pengarah Jabatan Pengairan dan Saliran (JPS) Melaka, Abd. Hakim Hamzah berkata, projek membangunkan struktur berkenaan telah dilaksanakan bermula 16 Mei lalu sekali gus mampu mengawal dan melindungi pangkalan nelayan dan kemudahan lain daripada ancaman hakisan pantai yang berlaku di kawasan terbabit.

“Terdapat dua bahagian pemecah ombak sedang dibina iaitu pada bahagian A kontraktor terlibat sedang menaiktaraf pemecah ombak sedia ada sepanjang 40 meter termasuk membina pemecah ombak baharu sepanjang 70 meter.

“Bagi bahagian B projek itu juga sedang menjalankan kerja menaiktaraf pemecah ombak sedia ada sepanjang 40 meter dan membina penyambungan baru pemecah ombak sepanjang 80 meter.

“Selain itu, kerja penambakan pasir “beach nourishment” juga sedang dilaksanakan di kawasan itu dengan sebanyak 5,000 meter padu digunakan,” katanya kepada Melaka Hari Ini.

Tambahnya, projek yang sedang dilaksanakan itu dijadualkan mengambil masa selama 22 minggu dan dijangka siap pada 17 Oktober depan dengan kos sebanyak RM2,369,944.20.


438,220 individu sudah lengkapkan vaksinasi COVID-19

KUALA LUMPUR 17 April. – Seramai 438,220 individu menerima kedua-dua dos vaksin mereka di bawah fasa satu Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Beliau berkata bagi tempoh sama seramai 687,176 individu menerima suntikan dos pertama, menjadikan jumlah keseluruhan dos vaksin COVID-19 yang telah diberikan kepada penerima di seluruh negara sebanyak 1,125,396 dos.

Beliau berkata lima negeri yang mencatatkan bilangan terbesar penerima dos pertama ialah Selangor (97,416), Kuala Lumpur (78,086), Sarawak (67,624), Johor (63,295) dan Perak (56,295).

Lima negeri yang merekodkan jumlah tertinggi penerima yang telah melengkapkan dos vaksin mereka setakat ini ialah Selangor dengan 63,126 individu, Perak (48,795), Sabah (43,033), Kuala Lumpur (38,642) dan Sarawak (33,291).

Mengenai jumlah mereka yang mendaftar untuk program imunisasi itu, Dr Adham berkata setakat semalam, seramai 8,902,528 orang atau 36.4 peratus daripada yang disasarkan telah mendaftar, dengan Selangor mencatatkan jumlah tertinggi iaitu 2,347,091.


PKPB: Operasi R&R dilanjutkan hingga 12 tengah malam

Pengarah Urusan PLUS Datuk Azman Ismail dalam satu kenyataan hari ini berkata bagi negeri-negeri di kawasan Perintah Kawalan Pergerakan (PKP), ia kekal beroperasi bermula 6 pagi hingga 10 malam.

“Selari dengan prosedur operasi standard (SOP) PKPB, waktu operasi terkini dan kapasiti tempat duduk berdasarkan kepada saiz meja sudah pasti memudahkan pelanggan lebuh raya yang melakukan perjalanan bersama keluarga atau kumpulan pekerja untuk makan bersama.

“Kami berharap langkah ini dapat membantu meningkatkan perniagaan kepada pengusaha gerai dan rakan niaga kami kerana pertambahan kunjungan orang ramai ke R&R sangat dialu-alukan,” katanya.

Beliau berkata semasa tempoh PKP dan PKPB, semua kemudahan di R&R dan hentian sebelah seperti tandas awam dan surau dibuka 24 jam dengan menjalankan pembersihan berjadual lebih kerap.

“Untuk menikmati pelbagai hidangan makanan dari gerai dan rakan niaga, PLUS menasihatkan pelanggan supaya dapat membuat Pra-Pesanan makanan menerusi Aplikasi PLUS atau klik https://orderdisini.plus.com.my/.

“PLUS juga menggalakkan pelanggan supaya memuat turun aplikasi PLUS bagi memudahkan mereka merancang perjalanan di lebuh raya dengan terdapatnya maklumat trafik terkini serta paparan kamera litar tertutup (CCTV) mengenai keadaan trafik di lokasi-lokasi kritikal di lebuh raya,” katanya. – BERNAMA


Amir Hamzah Azizan dilantik CEO KWSP baharu berkuat kuasa 1 Mac ini

KUALA LUMPUR 10 Feb. – Kumpulan Wang Simpanan Pekerja (KWSP) mengumumkan pelantikan Datuk Seri Amir Hamzah Azizan sebagai Ketua Pegawai Eksekutif (CEO)nya berkuat kuasa 1 Mac ini.

Amir Hamzah yang sebelum ini merupakan Presiden/CEO Tenaga Nasional Berhad (TNB) akan menggantikan Tunku Alizakri Alias yang menerajui KWSP semenjak 20 Ogos 2018.

Dalam kenyataan hari ini, KWSP berkata Amir Hamzah membawa bersama pengalaman beliau selama 25 tahun dalam menerajui beberapa organisasi korporat dengan memulakan kerjaya di Kumpulan Shell sebelum dilantik sebagai CEO di MISC Berhad, Petronas Dagangan Berhad, Petronas Lubricants International, Icon Offshore Berhad dan Themed Attractions Resorts and Hotels Sdn Bhd.

Pengerusi KWSP Tan Sri Ahmad Badri Mohd Zahir berkata Tunku Alizakri akan meneruskan sumbangannya dalam perkhidmatan awam melalui kapasiti yang berbeza.

“Bagi pihak KWSP, saya ingin menzahirkan setinggi penghargaan kepada Tunku Alizakri di atas perkhidmatan yang cemerlang kepada KWSP dan mengucapkan selamat maju jaya kepada beliau.

“Pada masa yang sama, saya ingin mengucapkan tahniah kepada Amir Hamzah di atas pelantikan beliau sebagai CEO KWSP yang baharu. Kami percaya ciri-ciri kepimpinan dinamik yang beliau miliki serta pengalaman luasnya, mampu membantu KWSP ketika mengharungi tempoh yang kompleks dan mencabar dalam sejarah KWSP,” katanya.

TNB dalam makluman kepada Bursa Malaysia hari ini mengumumkan Datuk Ir Baharin Din akan mengambil alih jawatan CEO berkuat kuasa 1 Mac.


‘The Bos Gaurus’ hilang teraju

IPOH, 21 Jan – Bekas Menteri Besar Perak Datuk Seri Ahmad Faizal Azumu mengumumkan peletakan jawatan sebagai Presiden Persatuan Bola Sepak Perak (PAFA) berkuat kuasa hari ini.

Beliau berkata keputusan itu dibuat bagi memastikan krisis kewangan PAFA dapat diselesaikan secepat mungkin memandangkan selepas tidak lagi menjadi menteri besar, sukar bagi beliau mendapatkan tajaan sama ada daripada syarikat berkaitan kerajaan (GLC) atau swasta.

“Penting bagi para pemain dan pegawai untuk mendapatkan sumbangan daripada pihak kerajaan negeri serta GLC untuk mereka meneruskan kehidupan dan menyara keluarga.

“Bayaran gaji para pemain serta pegawai telah tertunggak sejak pertengahan November 2020 hingga kini yang melibatkan kos hampir RM2 juta setiap bulan,” katanya dalam satu sidang media di sini, hari ini.

Mengulas lanjut, Ahmad Faizal berkata mengikut perancangan awal, beliau berhasrat melepaskan jawatan ketika kongres PAFA yang dijadualkan berlangsung selewat-lewatnya bulan hadapan.

“Tetapi saya membuat keputusan untuk lepas jawatan secepat mungkin kerana khuatir para pemain akan berhijrah ke pasukan lain sekiranya pembayaran gaji tidak dibuat dalam masa terdekat,” katanya sambil menambah pendaftaran proses penswastaan kelab Perak FC, logo, jersi serta kontrak pemain sudah diselesaikan.

Sementara itu, Timbalan Presiden PAFA yang juga pengurus pasukan The Bos Gaurus Datuk Adly Shah Ahmad Tah turut mengumumkan peletakan jawatan hari ini.

“Keputusan ini dibuat atas dasar tanggungjawab, tiada guna ada jawatan tetapi tidak boleh membangunkan pasukan,” katanya yang turut hadir pada sidang media tersebut. – BERNAMA


Darah ‘pahlawan’ Melaka dihantar ke Lembah Klang

KUALA LUMPUR 13 Ogos – Sebanyak 180 beg darah merah yang didermakan rakyat Melaka kini telah selamat tiba di Lembah Klang.

Jelas kenyataan itu, ia bukan sahaja menampung keperluan darah bagi pesakit biasa, bahkan turut diperlukan oleh pesakit COVID-19 yang memerlukan perawatan transfusi darah.

“Dari Bumi Hang Tuah ke Ibu Kota. Jabatan Perubatan Transfusi, Hospital Melaka telah membekalkan sejumlah 180 unit darah merah kepada Pusat Darah Negara bagi menampung permintaan bekalan darah oleh pelbagai hospital di Lembah Klang.

“Dengan penggunaan darah yang berterusan bukan sahaja bagi pesakit biasa tetapi darah juga diperlukan oleh pesakit COVID-19 (yang memerlukan perawatan transfusi darah).

“Terima kasih kepada adiwira di negeri Melaka atas jasa dan sumbangan anda dalam menyelamatkan nyawa pesakit di Melaka dan kini juga di Lembah Klang,” kata kenyataan itu di laman Facebook rasminya.

Untuk rekod, Jabatan Perubatan Transfusi, Hospital Melaka giat mengadakan kempen derma darah di seluruh pelosok negeri dalam memastikan bekalan darah sentiasa mencukupi.


Penunggang maut motosikal rempuh tembok longkang

AYER LIMAU 30 Mac – Pemuda maut selepas motosikal ditunggang merempuh tembok longkang dalam kejadian di laluan selekoh berbukit di Jalan Ramuan China Kechil, Lubok China, di sini, jam 11 pagi tadi.

Mangsa, Nor Mohamad Firdaus Abd Razak, 35, menetap di Lorong 1, Taman Wira Indah, Lubok China, disahkan meninggal dunia di lokasi akibat parah di kepala.

Ketua Polis Daerah Alor Gajah, Superitendan Arshad Abu berkata, ketika kejadian mangsa menunggang motosikal Yamaha 135LC datang dari arah Lubok China menghala ke Masjid Tanah.

“Siasatan awal di lokasi menemui kesan tayar di atas rumput sebelah kiri jalan. Kesan geseran dan serpihan komponen motosikal yang mengalamai kerosakan pada bahagian depan,” katanya.


Tiga beradik rentung dalam kebakaran di Lawas

LIMBANG 26 Feb – Tiga kanak-kanak lelaki ditemukan rentung manakala enam ahli keluarga mereka selamat dalam kebakaran di rumah mereka di Kampung Seberang Kedai, Lawas di sini malam tadi.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Sarawak berkata pihaknya menerima panggilan kecemasan pada 11 malam, susulan itu tujuh anggota Balai Bomba dan Penyelamat Lawas digegaskan ke lokasi kejadian yang terletak kira-kira 17 kilometer dari balai bomba tersebut.

Menurut jurucakap itu, ahli keluarga yang terselamat adalah bapa dan ibu kanak-kanak itu iaitu Azrie Latip, 45, dan Dayangku Hadianawati, 38, serta dua adik-beradik, Ariesya Aryana,14, dan Muhd Hezrie,12.


UTeM Holdings, MEVB jalin kerjasama komersialkan motosikal elektrik

DURIAN TUNGGAL – Universiti Teknikal Malaysia Melaka (UTeM) Holdings menjalin kerjasama dengan syarikat M Vehicle Berhad (MEVB) untuk mengkomersialkan motosikal elektrik di Melaka.
Ketua Pegawai Eksekutif UTeM Holdings, Datuk Wira (Dr.) Sazali Muhd Din berkata, kerjasama di antara pihaknya bersama MEVB itu berupaya menggerakkan usaha ke arah memacu perkembangan teknologi kenderaan elektrik (EV).

Katanya, dengan kekuatan UTeM Holdings yang disandarkan bersama tenaga pakar dan pemikir yang berpengetahuan tinggi, produk berteknologi tinggi khususnya yang berkaitan dengan EV ini akan terlaksana.

“Sebagai syarikat milik penuh UTeM, penyertaan UTeM Holdings dalam sektor perniagaan atau secara spesifiknya electric motor ini adalah selari dengan hasrat UTeM dalam meningkatkan pembangunan dan pengkomersilan teknologi, termasuklah dalam teknologi EV.

“Ia juga bagi menyahut saranan Dasar Automotif Nasional (NAP) dalam memperkukuhkan EV sebagai pengangkutan pilihan masa hadapan serta menyokong usaha pelaksanaan inisiatif pengurangan kadar pelepasan karbon di dalam negara.

Beliau berkata demikian dalam ucapan ringkasnya pada Majlis Menandatangani Memorandum Persefahaman (MoU) antara UTeM Holdings dan MEVB di Bilik Mesyuarat Utama Bangunan Canselori UTeM, di sini, 25 November lalu.

Terdahulu, pertukaran dokumen MoU itu turut disaksikan Yang di-Pertua Negeri, Tun Seri Setia (Dr.) Mohd Ali Mohd Rustam merangkap Canselor UTeM.

Hadir sama, Naib Canselor UTeM, Dr Massila Kamalrudin; Pengerusi MEVB Datuk Lau Ah Kew; Ketua Pegawai Eksekutif MEVB, Lee Yen Cheng, Ketua Pegawai Operasi UTeM Holdings, Zahiful Azwan Zakaria dan Ketua Pegawai Eksekutif Perbadanan Kemajuan Tanah Adat Melaka (PERTAM), Datuk Mohd Ridhwan Mohd Ali.

Mengulas lanjut, Sazali berkata, dalam konteks universiti, kerjasama itu akan menuntut penggelembengan usaha dalam penyelidikan dan perundingan bagi membangunkan produk, perpindahan teknologi atau idea baharu.

“Memorandum ini juga adalah sebagai wadah permulaan untuk memanfaatkan rangkaian, bidang kepakaran, sumber pengetahuan seterusnya membentuk kerjasama erat di antara industri dan UTeM,” katanya.


PKPD di Taman Perumahan mukim Sungai Seluang, Kulim bermula Jumaat

KUALA LUMPUR 25 Nov. – Perintah Kawalan Pergerakan Diperketatkan (PKPD) akan dilaksana di beberapa taman perumahan di Mukim Sungai Seluang, Kulim, Kedah bermula Jumaat ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata PKPD itu membabitkan kira-kira 6,000 penduduk di 1,412 rumah yang tinggal di Taman Bayam, Taman Bayam Indah, Taman Kangkong 1, Taman Kangkong 2, Taman Halia, Taman Cekur Manis, Taman Kobis, Taman Sawi dan Taman Seri Limau.

“Berdasarkan penilaian risiko dan nasihat KKM, PKPD akan dikenakan di lokaliti ini selama 14 hari bermula 27 Nov hingga 10 Dis ini,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.

Beliau berkata susulan itu, semua penduduk perlu mematuhi prosedur operasi standard (SOP) yang ditetapkan antaranya tidak dibenarkan keluar dari kawasan PKPD kecuali bagi kes kecemasan selain penutupan sekolah, masjid dan rumah ibadat lain.


UiTM ungguli Karnival Masum 2022

KUALA LUMPUR, 28 Mac – Kontinjen Universiti Teknologi Mara (UiTM) muncul juara Karnival Sukan Majlis Sukan Universiti Malaysia (Masum) 2022 buat kali ketiga berturut-turut.

UiTM yang pernah menjuarai Karnival Sukan Masum pada 2018 dan 2019, merangkul 13 pingat emas, tujuh perak dan lapan gangsa pada edisi kali ini yang berlangsung di Universiti Malaysia Pahang (UMP) dari 24-27 Mac.

UiTM mengungguli temasya itu dengan berjaya mengumpul empat pingat emas masing-masing dari sukan pentaque dan memanah, serta masing-masing dua pingat emas bagi sukan silat dan catur manakala satu pingat emas bagi acara taekwondo.

Universiti Putra Malaysia (UPM) meraih tempat kedua dengan kutipan lapan pingat emas dan masing-masing empat perak dan gangsa, diikuti Universiti Pendidikan Sultan Idris (UPSI) dengan tiga emas, lima perak dan empat gangsa.

Pengarah Pusat Sukan UiTM Jalaluddin Hussin menerusi kenyataan berkata, kejayaan itu merupakan tanda kecemerlangan sukan universiti dalam membantu meletakkan UiTM sebagai ‘Globally Renowned University’ pada 2025.

Beliau turut berharap agar UiTM akan terus cemerlang dalam Karnival Sukan Institut Pengajian Tinggi yang dijangka berlangsung Ogos ini. – BERNAMA


Hina Nabi Muhammad: Menteri Agama kirim surat kepada Duta Perancis

MELAKA 27 Okt. – Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al Bakri menghadiah sebuah buku bertajuk al-Shama’il al-Muhammadiyyah kepada Duta Perancis di Malaysia.

Menerusi hantaran di Facebook sebentar tadi, beliau berkata, langkah menghadiahkan buku itu dibuat agar peristiwa berkaitan Nabi Muhammad SAW oleh Charlie Hebdo dipandang secara serius.

“Berkaitan isu terkini membabitkan karikatur dilukis Nabi Muhammad SAW, kami agak kecewa dengan insiden terbabit dan turut senada dengan Imam Besar Al-Azhar Dr. Ahmed al-Tayyib.

“Islam bukannya agama asing di Perancis. Francis I dan Suleiman 1 pernah bekerjasama sebagai sekutu melawan Empayar Roman Charles V dan Henry VII dari England.

“Dan pada musim sejuk sekitar 1543 hingga 1544, selepas penawanan Nice, Toulon digunakan sebagai pangkalan tentera laut Empayar Uthmaniyah dibawah Laksamana Ariadenus Barbarussa (Hayreddin Barbarossa).

“Sehubungan itu, saya mewakili Kerajaan Malaysia ingin menarik perhatian Tuan Yang Terutama berkaitan bulan kelahiran Rasulullah SAW iaitu pada Rabiulawal (18 Oktober hingga 17 November) berdasarkan kalendar Islam.

“Oleh itu, bulan Rabiulawal adalah masa yang paling sesuai mendapatkan sebuah salinan buku biografi Nabi Muhammad SAW untuk mengenali sisi Baginda.

“Dan sebagai Muslim, kami tidak akan membalas dendam terhadap (perkara itu) menerusi karya provokatif atau meluahkan rasa tidak puas hati kepada orang awam.


MLTA mohon peruntukan pembangunan sukan tenis Melaka

AYER KEROH 24 Jun – Persatuan Lawn Tenis Melaka (MLTA) meminta Majlis Sukan Negara (MSN) menyediakan peruntukan pembangunan bagi sukan tenis di negeri ini.

“Bagi menyokong pembangunan sukan tenis ini, MLTA juga meminta Majlis Perbandaran Hang Tuah Jaya (MPHTJ) selaku pemilik Kompleks Tenis dan Kementerian Belia dan Sukan (KBS) menyegerakan projek menaik taraf kemudahan yang ada di sini.

Beliau berkata demikian pada sidang media Kejohanan Tenis Antarabangsa Asian (ATF) 14&U di Kompleks Tenis Ayer Keroh, di sini, hari ini.

Katanya lagi, MLTA juga bekerjasama dengan Jabatan Pendidikan Negeri (JPN) bagi menjalankan program pembangunan tenis akar umbi melibatkan murid tahun satu dan dua.

“Program ini melibatkan beberapa sekolah seperti Sekolah Kebangsaan (SK) Batu Berendam, SK Batu Berendam 2, SK Bertam Hulu, SK Paya Rumput, SK Dato’ Demang Hussin, SK Taman Merdeka, SK Bukit Beruang dan SK Tun Syed Ahmad Shahabuddin,” katanya.


Piala Tun Ali 2022: Beregu takraw Melaka akur bergelar naib johan

BANDAR MELAKA 21 Ogos – Melaka terpaksa berpuas hati bergelar naib johan acara beregu (double) pada Kejohanan Sepak Takraw Piala Tun Ali 2022 apabila tewas di tangan Perak pada aksi final sebentar tadi.

Pentas akhir yang berlangsung di Dewan Bola Keranjang Majlis Bandaraya Melaka Bersejarah (MBMB), Bukit Serindit dan dihadiri lebih 2,000 penyokong itu, Melaka terlebih dahulu di depan dengan kemenangan 21-19 pada set pertama.


Dakwaan pelajar maut selepas divaksin: Polis selesai rakam percakapan suspek

IPOH 4 Okt – Polis telah selesai merakam percakapan beberapa individu termasuk seorang suspek yang terlibat berhubung dakwaan dua pelajar Sekolah Menengah Kebangsaan Tasek Damai, di sini, meninggal dunia selepas divaksinasi seperti tular menerusi media sosial, baru-baru ini.

Ketua Polis Perak, Datuk Mior Faridalathrash Wahid berkata, suspek wanita berusia 39 tahun itu telah dirakam percakapannya di Ibu Pejabat Polis Daerah Klang Selatan, semalam.

“Kami telah merakam percakapan semua yang terlibat dalam kes ini iaitu pengarah kesihatan Ulu Kinta, pengetua sekolah berkenaan, pegawai perubatan yang merawat pelajar terbabit, keluarga pelajar tersebut serta saksi yang berada bersama suspek semasa membuat kenyataan di dalam video yang tular.

“Semasa rakaman percakapan diambil ke atas suspek, beliau mengaku ada membuat kenyataan di dalam video yang tular tersebut,” katanya kepada pemberita selepas melakukan pemantauan prosedur operasi standard (SOP) Fasa Dua Pelan Pemulihan Negara (PPN) di Sekolah Menengah Kebangsaan (SMK) St Michael, di sini hari ini.

Mior Faridalthrash berkata, kertas siasatan telah dibuka dan kes disiasat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan dan Seksyen 505(b) kanun sama kerana menyebabkan ketakutan atau kegentaran awam atau kepada mana-mana golongan awam.

Pada 29 September lalu, Mior Faridalathrash berkata, dakwaan dua pelajar SMK Tasek Damai di sini meninggal dunia akibat vaksin COVID-19 menerusi rakaman video yang tular adalah tidak benar.

Menurutnya hasil semakan mendapati dua pelajar sekolah berkenaan dilaporkan meninggal dunia sebelum Program Imunisasi COVID-19 Kebangsaan (PICK) Remaja yang bermula pada 20 September lalu di negeri ini.

“Seorang pelajar perempuan meninggal dunia disebabkan positif COVID-19 pada 18 Julai manakala seorang lagi pelajar lelaki meninggal dunia akibat sakit jantung pada 17 September lalu,” katanya.


14 individu ‘Geng Nicky’ bebas tuduhan jenayah terancang

PUTRAJAYA, 7 Julai – Mahkamah Rayuan hari ini melepas dan membebaskan 14 individu termasuk dua adik kepada ahli perniagaan Nicky Liow Soon Hee atas pertuduhan terbabit dalam kumpulan jenayah terancang yang dikenali sebagai ‘Geng Nicky’, lima tahun lepas.

Panel tiga hakim diketuai Datuk Seri Kamaludin Md Said sebulat suara membebaskan mereka selepas peguam Datuk Rajpal Singh yang mewakili 13 individu berkenaan memaklumkan bahawa Jabatan Peguam Negara (AGC) telah menerima representasi kesemua perayu supaya dibebas sepenuhnya daripada pertuduhan berkenaan.

“Ini adalah keputusan sebulat suara, perintah Mahkamah Tinggi melepas tanpa membebaskan diketepikan. Dengan ini kesemua perayu dilepas dan dibebaskan,” kata Hakim Kamaludin yang bersidang bersama-sama Hakim-hakim Datuk Nordin Hassan dan Datuk Hashim Hamzah.

Timbalan Pendakwa Raya Datuk Mohd Dusuki Mokhtar mengesahkan representasi kesemua perayu telah diterima dan dipertimbangkan oleh AGC. Seorang lagi perayu diwakili peguam Jasmine Cheong.

Seramai 14 individu itu termasuk empat warganegara China, merayu terhadap keputusan Mahkamah Tinggi Shah Alam pada 30 Sept 2021, yang melepas tanpa membebaskan mereka daripada pertuduhan itu.

Hakim Datuk Abd Halim Aman membuat keputusan itu selepas pihak pendakwaan memohon agar kesemua tertuduh dilepas tanpa dibebaskan, kerana pendakwaan berhasrat untuk meneruskan pertuduhan ke atas kesemua tertuduh pada masa akan datang.

Dua tertuduh yang merupakan adik Nicky adalah Datuk Liow Wei Kin dan Datuk Liow Wei Loon, manakala tertuduh lain ialah Lee Han Keat, Lee Kam Onn, Datuk Lee Kum Weng, Eee Eng Chee, Dr Jovian Joris Tan Chern Chian, Datuk Loo Siew Chin, Lim Kang Li, Datuk Seri Andrew Lim Kim Ming serta empat warga China Huang Lei, Wang Yu Jun, Gu Xing Qiong serta Jiang Xue, yang berusia awal 20an hingga 56 tahun.

Mengikut pertuduhan, 13 tertuduh didakwa menjadi ahli kumpulan jenayah terancang ‘Geng Nicky’ di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 20 Mac 2021.

Sementara itu, Kim Ming didakwa membantu kumpulan jenayah sama di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 29 Mac 2021, mengikut Seksyen 130W Kanun Keseksaan yang memperuntukkan hukuman penjara maksimum 10 tahun, jika sabit kesalahan.


FELDA berpotensi kembali menjadi syarikat perladangan terunggul dunia

KUALA LUMPUR 7 Julai – Perdana Menteri Tan Sri Muhyiddin Yassin berharap Lembaga Kemajuan Tanah Persekutuan (FELDA) akan tersenarai menjadi antara syarikat global paling berjaya seperti dalam Fortune Global 500 pada masa hadapan.

Beliau berkata, dengan kelebihan simpanan tanah seluas 832,000 hektar atau lebih 2 juta ekar, FELDA mempunyai keupayaan dan potensi besar untuk kembali menjadi syarikat perladangan terulung dunia.

“Saya sedar ini bukanlah sesuatu yang mudah, namun dengan strategi serampang tiga mata (Restart, Revitalise dan Reform) dan dengan komitmen pihak pengurusan baharu serta sokongan kerajaan, ia tidak mustahil untuk dicapai,” kata Muhyiddin.

Beliau berkata demikian dalam ucapannya yang telah dirakam terlebih dahulu sempena pelancaran Hari Peneroka FELDA 2021 secara maya, di sini, hari ini.

Bagaimanapun, Perdana Menteri berkata, salah satu isu yang mampu merencatkan FELDA untuk kembali bangun setanding dengan syarikat perladangan terkemuka dunia adalah isu hutang yang harus diperbetulkan untuk memudahcarakan proses penjanaan semula atau ‘restart’ FELDA.

Justeru, katanya, kerajaan telah bersetuju untuk melupuskan sebahagian pinjaman peneroka berjumlah RM8.3 bilion melalui inisiatif pelarasan pinjaman peneroka secara bersyarat terutamanya bagi generasi awal.

Beliau berkata pelupusan bersyarat ini merangkumi, antaranya, pelarasan sebahagian baki pinjaman tanam semula sehingga 31 Disember 2019, berjumlah RM8 bilion, yang akan memberi manfaat kepada 92,441 orang peneroka atau 82 peratus daripada keseluruhan 112,638 warga peneroka.

Untuk memperkasakan atau ‘revitalise’ FELDA sehingga kembali berdiri teguh, Muhyiddin berkata kerajaan juga telah meluluskan penerbitan sukuk berjaminan kerajaan bernilai RM9.9 bilion bagi menambah baik model perniagaannya.

Menurutnya, sebahagian terbitan sukuk ini sedang digunakan untuk menstruktur semula pinjaman dengan institusi kewangan serta untuk mengambil alih FGV Holdings Bhd.

Di samping itu, katanya, peningkatan penglibatan FELDA dalam industri hiliran yang mempunyai nisbah keuntungan lebih tinggi pula akan membolehkan kumpulan tersebut mencapai sasarannya untuk kembali mencatat keuntungan menjelang 2023.

FELDA juga, katanya, telah mula melaksanakan sistem pertanian pintar bagi menguruskan 458,000 hektar ladangnya dan peneroka di seluruh negara dengan menggunakan konsep pertanian jitu selari dengan agenda nasional ke arah Revolusi Industri 4.0.

Muhyiddin yakin dengan kerjasama warga FELDA sistem tersebut mampu menambah baik operasi perladangan menerusi pemantauan dan pengumpulan maklumat lebih terperinci dan menjimatkan kos operasi sehingga lebih RM200 juta dalam masa lima tahun.


Produk warisan Melaka kini dijual dalam Shopee

AYER KEROH 22 Mac – Seiring dengan kemajuan teknologi, Institut Warisan Melaka (INSWA) mengorak langkah apabila mula memasarkan produk berteraskan warisan Melaka secara dalam talian menggunakan platform digital e-dagang.

Peminat seni dan orang ramai kini berpeluang membeli segala produk berteraskan warisan seperti songket tenun bunga kesidang, buku-buku terbitan INSWA serta pelbagai jenis cenderamata berteraskan warisan menerusi platform Shopee.

Turut dijual adalah busana tradisional Melayu serta pelbagai etnik lainnya, keris dan senjata tradisional, setanjak, pelbagai aksesori pakaian tradisi, kraftangan warisan negeri Melaka serta pelbagai barangan lain

Pengurus Besar INSWA, Nurman Mohd Baroldin berkata, lebih menarik, makanan warisan Melaka, ‘Kuih Bakau’, juga menjadi antara produk terbaharu dan popular dari INSWA yang mana ia boleh didapati dalam pelbagai pakej menarik secara dalam talian.

“Inisiatif itu diambil bagi memudahkan orang ramai mendapatkan produk warisan dengan mudah apatah lagi ketika negara sedang berdepan dengan pandemik COVID-19 yang mengehadkan segala urusan.

“Jualan menerusi laman Shopee ini membuktikan komitmen INSWA bagi memudahkan orang ramai mendapatkan produk warisan dengan mudah dan berkesan, selain memudahkan pengguna memilih produk yang bersesuaian,” katanya.

Menerusi usaha itu katanya, orang ramai hanya perlu mengekan sahaja butang pilih di telefon pintar sebelum barangan warisan yang dihajati sampai di hadapan pintu rumah mereka.

Menurutnya, INSWA kini mempunyai pelbagai produk warisan dengan kualiti tinggi apabila menjadi pusat sehenti bagi memasarkan produk warisan yang dihasilkan oleh pengusaha terutamanya dari Melaka.

Tambahnya, terdapat beratus barangan berteraskan warisan yang sukar ditemui di pasaran kini boleh didapati dengan mudah menerusi laman jual beli dalam talian.

“Selain Shopee, INSWA juga sedang mengadakan kerjasama dengan Tourism Melaka bagi memasarkan barangan menerusi LAZADA malahan semua barangan berteraskan warisan juga boleh didapati menerusi laman web INSWA yang terkini,” katanya lagi.


Ramadan dijangka tiada telur?

MASJID TANAH 7 Feb – Bekalan telur ayam dijangka akan berlaku kekurangan di pasaran pada Ramadan sekiranya penternak dan pengeluar tidak dibantu.

Timbalan Pengerusi Gabungan Persatuan Peladang Ternakan Malaysia (FLFAM) Lee Yoon Yeau berkata, hal itu dikhuatiri akan berlaku kerana kos dedak meningkat lebih 50 peratus dan tiada subsidi diberikan oleh kerajaan.

Beliau berkata, subsidi yang diharapkan daripada kerajaan pada masa ini bukan disebabkan untuk keuntungan sebaliknya bagi meneruskan kelangsungan pengeluaran telur dan ayam daging di pasaran.

“Untuk waktu ini berlaku kekurangan kira-kira 3 juta sehari daripada 30 juta biji yang diperlukan di seluruh negara termasuk Sabah dan Sarawak setiap hari,” katanya.

Terdahulu, media melaporkan, masalah kekurangan bekalan telur ayam di pasaran yang dihadapi pengguna sejak kebelakangan ini, dijangka pulih dalam tempoh terdekat.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, kementerian sentiasa melakukan pemantauan, pemeriksaan dan kutipan data daripada 50 syarikat yang mewakili 80 peratus pengeluaran telur di seluruh Malaysia, untuk memastikan keberadaan bekalan telur ayam dalam pasaran.


Penyokong boleh ‘gegau Jebat’ 6 April ini

MELAKA 3 Apr. – Penyokong Kelab Bolasepak Melaka United (MUFC) disahkan boleh ke Stadium Hang Jebat menyaksikan perlawanan menentang Kelab Bolasepak Pulau Pinang (Penang FC) pada Selasa ini.

Khabar gembira itu disampaikan Menteri Belia dan Sukan Datuk Seri Reezal Merican Naina Merican selepas berpuas hati dengan pematuhan prosedur operasi standard (SOP) ketika perlawanan antara Johor Darul Ta’zim (JDT) dan MUFC di Stadium Sultan Ibrahim malam semalam dengan kehadiran penonton buat pertama kali dalam liga musim ini.

Katanya, pihaknya tidak mempunyai masalah membenarkan semua peminat bola sepak tempatan hadir ke stadium bagi menyaksikan perlawanan Liga Super dan Liga Premier bermula 6 dan 7 April ini.

“Apa yang berlaku malam semalam cukup penting kepada penganjuran liga di bawah Liga Bolasepak Malaysia (MFL) setelah sekian lama menanti kerana akhirnya peminat kembali ke stadium dengan protokol pengurusan yang terperinci dan diluluskan oleh Majlis Keselamatan Negara (MKN).

“Saya memuji pengurusan JDT selaku tuan rumah yang banyak membantu terhadap pematuhan SOP dengan penglibatan 260 petugas yang merangkumi 30 pegawai sports bubble, 60 marshal, 40 askar Timbalan Setia Negeri dan 130 anggota polis.

“Setakat ini apa yang saya boleh katakan tiada halangan bagi kemasukan penonton untuk perlawanan lain kerana berdasarkan pemerhatian daripada MKN, mereka berpuas hati secara keseluruhan.

“Kelulusan saya sebenarnya sudah dapat tapi sekiranya ada pemerhatian lain oleh pihak MKN, mungkin keputusan lain akan dibuat tetapi buat masa ini,saya boleh katakan tiada masalah, ” katanya dalam satu kenyataan di laman Facebook MFL sebentar tadi.

Aksi JDT dan MUFC malam semalam adalah projek perintis bagi meneliti SOP kemasukan penyokong terutama membabitkan aspek keselamatan di dalam stadium pasca pandemik COVID-19.

Mengikut syarat yang ditetapkan, penonton dibenarkan masuk ke dalam stadium bermula jam 6 petang sebelum pintu ditutup pada jam 8.30 malam, yang mana ia tertakluk kepada 10 peratus had kapasiti stadium atau 2,000 orang di kawasan Perintah Kawalan Pergerakan Bersyarat (PKPB) dan untuk kawasan PKP Pemulihan (PKPP), 25 peratus kapasiti penonton atau 8,000 orang.

Sebanyak dua zon tempat duduk sahaja dibuka melibatkan B dan C dengan setiap penonton wajib menjaga penjarakan sosial dengan jarak dua kerusi sesama mereka sepanjang perlawanan.

Sementara itu, Ketua Pegawai Eksekutif MFL, Datuk Ab Ghani Hassan menyambut baik kenyataan Reezal dan berharap semua pengurusan pasukan sudah bersedia bagi menerima kemasukan penonton.

“Melalui pewartaan yang membenarkan penyokong boleh masuk ke stadium mulai 1 April, MFL telah bersedia sepenuhnya dan akan mengadakan mesyuarat dalam masa terdekat bersama semua pasukan bagi membincangkan perkara ini,” katanya.

Difahamkan, kesemua perlawanan Liga Super dan Liga Premier selepas ini dibenarkan untuk kemasukan penonton (tuan rumah sahaja) bagaimanapun ia masih tertakluk kepada kelulusan MFL iaitu setiap pasukan perlu menghantar dokumen kebenaran kemasukan penonton terlebih dahulu.

Dalam pada itu, semakan di laman Facebook rasmi MUFC mendapati kerja-kerja menanda tempat duduk penonton sedang giat dijalankan sebagai persediaan menerima penyokong Skuad Hang Tuah di Stadium Hang Jebat.


Melaka Agro Market capai jualan RM1.15 Juta

SERI NEGERI 14 Mac – Penganjuran Melaka Agro Market (MAM) menunjukkan impak positif dalam membantu mengimbangi kos sara hidup pengguna seterusnya melonjakkan pendapatan usahawan tani di negeri ini.

Exco Kemajuan Desa, Pertanian dan Industri Asas Tani negeri, Datuk Abdul Razak Abdul Rahman berkata, ia berikutan penganjuran 95 program MAM berkonsepkan jualan murah dan terus daripada ladang meraih nilai jualan sebanyak RM1.15 juta.

“MAM ini bersifat ‘serampang dua mata’ di mana ia membuka ruang pemasaran baharu di Melaka di samping menawarkan produk pertanian segar dengan harga sebanyak lima sehingga 20 peratus lebih rendah berbanding pasaran.

“Sebanyak 28 Dewan Undangan Negeri (DUN) terlibat dengan kekerapan dua minggu sekali,” katanya ketika menjawab soalan lisan Fairul Nizam Roslan (BN-Asahan) mengenai Jawatankuasa Task Force pada Persidangan Pertama, Penggal Kedua, hari kedua Dewan Undangan Negeri (DUN) Melaka Ke-15, di sini, hari ini.

“Ada beberapa projek baharu telah dipohon dan insya-Allah akan dilaksanakan pada tahun ini antaranya projek Tanaman Kekal Pengeluaran Makanan (TKPM) Machap Fasa I dan Fertigasi Meja di Selandar,” katanya.


Daftar Pemilih Tambahan September dibuka untuk semakan – SPR

Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini memaklumkan DPT BLN9/2022 mengandungi 83,783 nama warganegara berumur 18 tahun ke atas bagi tempoh 1 Sept hingga 30 Sept yang didaftarkan secara automatik sebagai pemilih baharu

SPR menyediakan lima kaedah untuk semakan iaitu menerusi portal SPR di https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.

Selain itu, katanya semakan juga boleh dilakukan menerusi aplikasi dalam talian di pautan https://myspr.spr.gov.my, aplikasi mudah alih MySPR Semak dan Hotline SPR di talian 03-8892 7018.

“SPR menyeru kepada warganegara berumur 18 tahun dan ke atas dalam tempoh 1 Sept hingga 30 Sept 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status, agar menyemak nama mereka dalam DPT BLN9/2022.

“Sekiranya mendapati nama mereka tidak disenaraikan dalam DPT BLN9/2022, mereka boleh membuat tuntutan dengan mengisi borang C (tuntutan) melalui aplikasi dalam talian di pautan https://myspr.spr.gov.my atau hadir ke pejabat pilihan raya negeri yang berkenaan,” katanya.

Ikmalrudin berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya, boleh mengisi borang D (bantahan) dan hadir ke pejabat Pilihan Raya Negeri berkenaan.

Menurutnya borang C dan borang D boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my serta perlu dikemukakan kepada Pengarah Pilihan Raya Negeri berkenaan pada waktu pejabat di hari bekerja sepanjang tempoh semakan DPT BLN9/2022. – BERNAMA


Gempa magnitud 6.1 landa Indonesia Tengah, tiada amaran tsunami dikeluarkan

JAKARTA, 22 Jan – Gempa bumi bermagnitud 6.1 pada skala Richter menggegarkan wilayah Sulawesi Utara di tengah Indonesia pada Sabtu, tetapi tiada amaran tsunami dikeluarkan, lapor agensi berita Xinhua memetik kenyataan agensi Meteorologi, Cuaca dan Geofizik.

Gempa bumi berlaku pada 9.26 pagi waktu tempatan (0226 GMT), dengan pusat gempa terletak 39 kilometer tenggara bandar Melonguane di daerah Talaud dengan kedalaman 12 km di bawah dasar laut, kata agensi itu.

Sementara itu, Xinhua turut melaporkan gempa bumi dengan kekuatan 6.0 pada skala Richter menggegarkan 231 km tenggara Sarangani, Filipina pada 02:26:13 GMT hari sama.

Menurut Pusat Kajian Geologi Amerika Syarikat, pusat gempa, dengan kedalaman 23.99 km, ditentukan pada 3.6951 darjah utara dan 126.6747 darjah timur.- BERNAMA


Ujian sebenar Melaka FC bermula…

KOTA LAKSAMANA 26 Februari – Saingan Liga M3 yang membuka tirai Mac ini bakal menjadi ujian sebenar Melaka Football Club (Melaka FC) untuk mengembalikan kegemilangan bola sepak negeri ini.

Dengan melengkapkan senarai 25 senarai pemain yang terdiri daripada pemain muda dan berpengalaman, pasukan itu perlu membuktikan kehadiran mereka bukan sekadar pelengkap, sebaliknya menjadi pencabar utama liga.

Presiden Persatuan Bolasepak Melaka (MAFA) Datuk Wira Nur Azmi Ahmad berkata, hanya satu harapan diletakkan kepada pasukan baharu itu iaitu kembali membawa Melaka ke kancah Liga Super pada musim depan.

Mekipun mengakui skuad kendalian Pedro Hipolito itu masih mempunyai kelemahan tertentu, namun beliau tetap optimis disiplin dan semangat juang pemain dapat memacu pasukan ke arah kejayaan.

“Saya amat berharap pasukan yang ada ini menunjukkan kerjasama yang mantap selain dapat menjadikan setiap perlawanan seperti di final supaya kita dapat berada di kelompok teratas untuk naik ke Liga Super.

“Dengan kehadiran bekas penjaring terbanyak liga sebelum ini, Guilherme de Paula yang dipinjamkan daripada kelab Johor Darul Ta’zim (JDT), saya pasti, ia sedikit sebanyak dapat membantu jentera serangan kita.

Beliau berkata demikian pada Majlis Memperkenalkan Pemain dan Pegawai Pasukan serta Pelancaran Jersi Melaka FC di sebuah hotel, di sini, malam tadi.

Hadir sama, Presiden Persatuan Bolasepak Malaysia (FAM) Datuk Wira Hamidin Mohd Amin, Timbalan Presiden FAM merangkap Pengerusi Liga Amatur Malaysia (AFL) Datuk Wira Mohd Yusoff Mahadi dan barisan Exco FAM serta MAFA.

Pada majlis itu, Melaka FC telah memperkenalkan jersi baharu pasukan dengan warna merah dipilih sebagai jersi bagi aksi laman sendiri dan warna putih sebagai jersi tempat lawan.

Turut dilancarkan logo rasmi baharu pasukan yang masih mengekalkan lambang pokok sebagai simbol utama, selain menampilkan bentuk heksagon dengan warna merah, biru dan kelabu.

Ditanya mengenai perubahan logo tersebut, Nur Azmi menjelaskan logo yang dipaparkan sebelum ini bukanlah logo rasmi Melaka FC, sebaliknya merupakan logo sementara bagi melengkapkan proses pendaftaran pasukan.

“Logo sebelum ini kita terpaksa hantar ke AFL secepat mungkin dan kita telah maklumkan bahawa logo rasmi masih dalam proses kemas kini.

“Jadi, setelah dibawa ke jawatankuasa, dan kita sebulat suara telah memilih logo baharu ini untuk digunakan dalam saingan Liga M3 musim ini,” katanya.

Katanya, perubahan saat akhir itu terpaksa dilakukan selepas Organisasi Teknikal Pertandingan (OTP) AFL mendapati Stadium Hang Tuah tidak menepati piawaian yang ditetapkan.

“Saya memilih Stadium Hang Tuah atau Stadium Kubu kerana ia ada sejarah tersendiri dan menjadi aura baharu buat pasukan, tetapi kita terpaksa berpindah ke Stadium Hang Jebat.

“Dan saya difahamkan Stadium Hang Jebat juga mempunyai masalah membabitkan padang yang tidak rata yang mana saya memohon kepada Ketua Menteri dan Majlis Bandara Melaka Bersejarah (MBMB) agar memperbaiki masalah ini supaya tidak timbul sebarang isu di kemudian hari,” katanya.


Muzium bukan lagi pilihan destinasi pelancongan terakhir

MELAKA 17 Mac. – Trend dan persepsi menjadikan muzium sebagai pilihan terakhir lokasi untuk melancong bakal berubah dengan projek naik taraf yang dilaksanakan Perbadanan Muzium Melaka (Perzim) sepanjang tahun 2020.

Pengurus Besarnya, Mohd Nasruddin Rahman berkata selain hiasan dalaman yang diberi nafas baharu, suntikan elemen realiti maya (VR), hologram dan realiti terimbuh (AR) dijangka akan mengubah gaya melancong orang ramai untuk menjadikan muzium sebagai lokasi wajib dikunjungi.

“Saya anggap pandemik COVID-19 yang melanda dan pelaksanaan Perintah Kawalan Pergerakan sepanjang tahun 2020 hinggalah kini, seolah satu ruang dan peluang terbaik untuk kami menyusun atur semula perancangan ke atas kesemua 21 muzium termasuk beberapa muzium popular di negeri ini.

“Lebih utama, selama setahun lepas itu juga, kami mendapat ruang untuk menaik taraf beberapa muzium memandangkan kami tidak boleh menutup muzium dalam tempoh yang lama kerana ia sentiasa menjadi tumpuan pelancong,” katanya ketika ditemui Bernama di sini, hari ini.

Jelas Mohd Nasruddin, antara muzium yang mendapat sentuhan baharu tersebut adalah kapal Flor de La Mar (Muzium Samudera), Muzium Setem, Muzium Sejarah dan Ethnografi, Muzium Pemerintahan Demokrasi, Muzium Hang Tuah Centre dan Muzium Yang di-Pertua Negeri Melaka.

“Secara asasnya, naik taraf banyak melibatkan rekaan dalaman dan pembangunan sistem interaktif dalam penyampaian maklumat mengikut perkembangan teknologi semasa. Kami mahu ubah gaya hiasan dalaman muzium yang dulunya ‘kaku’ menyebabkan pelancong bosan dan akhirnya menjadikan muzium lokasi terakhir untuk dilawati.

“Dalam masa yang sama, pelbagai fasiliti termasuk kafe yang bersifat santai akan diwujudkan malah Muzium Rakyat juga dirancang dijadikan pusat sehenti yang turut menawarkan jualan barangan bersifat warisan,” jelasnya.

Lebih menarik, pengunjung juga akan ‘dibawa’ menghayati kebudayaan masyarakat Belanda, Portugis dan Melayu lama melalui persembahan yang akan diadakan mengikut jadual.

“Ada tiga lokasi utama persembahan iaitu di Bukit St Paul bagi persembahan Portugis, Kompleks Stadthuys (Belanda) dan pekarangan Muzium Istana Kesultanan Melayu Melaka (Melayu). Ini secara tidak langsung akan menarik pengunjung mengunjungi muzium bagi mengetahui lebih jelas mengenai sejarah dan kebudayaan yang dipersembahkan,” katanya.

Untuk persembahan tersebut yang dirancang bermula pada Ogos nanti, Nasruddin menjelaskan pihaknya akan bekerjasama dengan Institut Warisan Melaka dan Melaka World Heritage.

Ini jelas beliau sekali gus akan merancakkan lagi sektor pelancongan di negeri ini yang setakat Januari hingga 14 Mac 2021, sejumlah 24,302 pelawat telah mengunjungi muzium di Melaka.


Infineon komited labur RM3.25 bilion – PM

Perdana Menteri, Tan Sri Muhyiddin Yassin berkata, ia termasuklah industri elektronik yang menjadi penyumbang utama dalam sektor itu berdasarkan jumlah pelaburan daripada syarikat antarabangsa seperti Infineon.

“Melalui pelaburan ini, Infineon telah membuka jalan untuk merancakkan nilai rantaian sektor semikonduktor ke arah proses berkeuntungan tinggi seperti ‘Packaged Integrated Circuit’.

“Pelaburan ini menjadi mercu tanda dalam hubungan kerjasama pelbagai bidang antara Malaysia-Jerman dan juga simbol tahap keyakinan yang tinggi oleh pelabur asing terhadap kestabilan dan daya tarikan Malaysia,” katanya menerusi kenyataan media sebentar tadi.

“Kerajaan juga akan terus menjadikan Malaysia sebagai destinasi pelaburan terbaik di Asia Tenggara bagi menggalakkan pelabur terus menambah pelaburan di negara,” katanya lagi.


China derma, eksport 350 juta dos vaksin

BEIJING 7 Jun – Bekalan vaksin COVID-19 yang diderma dan dieksport China ke luar negara berjumlah lebih 350 juta dos setakat Jumaat, menurut Suruhanjaya Kesihatan Negara (NHC).

Naib ketuanya, Zeng Yixin dalam temu bual bersama Kumpulan Media China (CMG) berkata, pembekal domestik turut mengadakan kerjasama dengan negara membangun lain untuk mempergiat pengeluaran berskala besar.

Dalam pada itu, vaksin China dalam bentuk cecair dihantar ke Malaysia, Indonesia, Brazil, Mesir, Emiriah Arab Bersatu (UAE), Pakistan dan lain-lain untuk pembotolan dan pengagihan.

China antara yang paling awal berjanji menawarkan vaksin dibangunkannya sebagai produk awam global, supaya negara-negara membangun boleh mendapat akses dan mampu menanggung kos penggunaannya.

Setakat 4 Jun, China telah menyalurkan bantuan vaksin kepada lebih 80 negara sambil mengeksport produk kesihatan itu ke lebih 40 negara, yang jumlah keseluruhannya mencecah 357.01 juta dos.


Terlalu bincangkan tarikh PRU15 ganggu kestabilan politik negara – PM

KUALA LUMPUR, 16 Jun – Tindakan terlalu membincangkan bila Pilihan Raya Umum ke-15 (PRU15) perlu diadakan akan memberi kesan kepada kestabilan politik negara, kata Perdana Menteri Datuk Seri Ismail Sabri Yaakob.

Beliau berkata tindakan itu juga akan menjejaskan tumpuan kerajaan terhadap menyelesaikan pelbagai isu dihadapi rakyat termasuk berkaitan kenaikan harga barang yang dipengaruhi ekonomi global.

“Politik negara masih stabil, kita sekarang tumpu kepada pulihkan ekonomi termasuk kenaikan harga barangan dan (isu) bekalan yang kini merupakan fenomena global.

“Kalau terlalu bincang bila PRU15, ia akan memberi kesan kepada kestabilan politik. Kita akan bincang soal ini (PRU15) lebih daripada soal urus negara,” katanya pada sidang media selepas menaiki Transit Aliran Massa (MRT) Laluan Putrajaya Fasa Satu dari Stesen Kampung Batu ke Stesen Sri Damansara Sentral di sini hari ini.

Beliau berkata walaupun masalah ekonomi merupakan isu global, namun kerajaan mahu memberi tumpuan terhadap isu itu supaya kesan kepada negara tidak terlalu teruk.

Dalam perkembangan lain, beliau berkata satu pertemuan dengan Datuk Zuraida Kamaruddin akan diadakan minggu depan bagi membincangkan kedudukan bekas pemimpin Bersatu itu sebagai Menteri Perusahaan Perladangan dan Komoditi.

Ismail Sabri berkata beliau juga telah memaklumkan perkara itu kepada Presiden Bersatu Tan Sri Muhyiddin Yassin dan akan berjumpanya selepas pertemuan dengan Zuraida.

Selasa lepas, Muhyiddin berkata pihaknya menunggu untuk mengadakan pertemuan dengan Ismail Sabri bagi membincangkan kedudukan Zuraida yang pada 26 Mei mengumumkan keluar daripada Bersatu dan menyertai Parti Bangsa Malaysia (PBM).

Zuraida dilantik sebagai Menteri Perumahan dan Kerajaan Tempatan selepas kemenangan Pakatan Harapan (PH) pada PRU14 pada Mei 2018 oleh Perdana Menteri ketika itu Tun Dr Mahathir Mohamad dan dilantik semula ke jawatan sama semasa pentadbiran Muhyiddin.


Raya muhibah di Klebang

Ahli Dewan Undangan Negeri (Adun) Klebang Datuk Lim Ban Hong berkata, penganjuran rumah terbuka itu jelas mencapai matlamat dalam memupuk keharmonian kaum dan meraikan kepelbagai di kawasan itu.

Katanya, seawal jam 7.30 malam lagi, orang ramai sudah mula berpusu-pusu hadir ke rumah terbuka yang diadakan di Sekolah Jenis Kebangsaan Cina (SJKC) Ying Chye, Bukit Rambai, di sini.

“Kalau kita lihat rakan-rakan yang datang adalah berbilang kaum. Ada Melayu, Cina, India, bahkan baba dan nyonya juga ada di DUN Klebang ini.

“Selain meraikan Hari Raya Aidilfitri bersama, rumah terbuka ini juga dapat mengeratkan perpaduan masyarakat berbilang kaum kerana pada waktu inilah mereka dapat berkumpul di bawah satu bumbung dengan menikmati juadah dan berbual sambil bertukar buah fikiran.

“Di Klebang ini bukan sahaja Aidilfitri, bahkan perayaan lain juga disambut secara bersama. Jadi saya fikir keharmonian dan kepelbagaian ini perlu dikekalkan kepada generasi akan datang dalam menjadikan Melaka sebuah negeri yang aman dan makmur,” katanya.

Terdahulu, Majlis Rumah Terbuka Aidilfitri itu turut dihadiri Yang di-Pertua Negeri Tun Seri Setia Mohd Ali Mohd Rustam dan isteri Toh Puan Datuk Wira Asmah Abd Rahman.

Turut bersama, Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin; barisan Exco dan Adun-Adun Kerajaan Negeri.


Penstrukturan AKSEM di bawah PDRM akan diperinci

KOTA BHARU 5 April. – Polis Diraja Malaysia (PDRM) kini hanya menunggu ‘lampu hijau’ daripada Kementerian Dalam Negeri (KDN) bagi penstrukturan semula Agensi Kawalan Sempadan Malaysia (AKSEM) yang akan diletakkan di bawah pentadbiran PDRM.

Pengarah Keselamatan Dalam Negeri dan Ketenteraman Awam (KDNKA) Bukit Aman Datuk Seri Abd Rahim Jaafar berkata, pihaknya akan bermesyuarat dengan kementerian berkaitan bagi memperincikan bagaimana AKSEM akan ditugaskan di bawah Pasukan Gerakan Am (PGA) khususnya KDNKA.

“Proses ini saya percaya tidak lama dan mungkin dalam tempoh sebulan atau dua bulan lagi keputusan mengenainya akan diambil,” katanya kepada pemberita selepas Majlis Perasmian Batalion Ke-8 Pasukan Gerakan Am (PGA8) di Pengkalan Chepa dekat sini, hari ini.

Mengulas lanjut, beliau berkata pihaknya juga akan melihat daripada aspek keanggotaan yang akan diberikan sama ada dikekalkan dengan jumlah sedia ada ataupun ditukarkan anggota yang baharu untuk penugasan.

“Kita juga akan lakukan kajian termasuk berapa lama anggota terbabit bertugas di sesuatu tempat dan sebagainya. Jika terlalu lama bertugas di sesuatu kawasan itu sebenarnya tidak elok daripada segi tugasan.

“Selain itu, bagi AKSEM kesemua anggotanya daripada agensi lain seperti Jabatan Kastam Diraja Malaysia, Jabatan Imigesen Malaysia dan lain-lain akan dikembalikan ke perjawatan jabatan masing-masing,” katanya.


PKP seluruh negara kecuali Sarawak

KUALA LUMPUR, 19 Jan. – Seluruh negara, kecuali Sarawak, akan berada di bawah Perintah Kawalan Pergerakan (PKP) selepas kerajaan turut menguatkuasakan perintah itu di Perak, Kedah, Perlis, Negeri Sembilan, Pahang dan Terengganu mulai 22 Januari ini hingga 4 Februari depan.

Menteri Kanan (Kluster Keselamatan) Datuk Seri Ismail Sabri Yaakob berkata, keputusan itu dibuat setelah terdapat peningkatan taburan kes positif COVID-19 dalam komuniti di negeri-negeri terbabit.

“Berdasarkan penilaian risiko dan atas nasihat KKM (Kementerian Kesihatan) kerajaan bersetuju supaya PKP dilaksanakan di negeri-negeri tersebut bagi mengekang penularan COVID-19,” katanya dalam sidang media perkembangan PKP, di sini hari ini.

Kerajaan sebelum ini menguatkuasakan PKP di enam negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah mulai 13 hingga 26 Januari ini.

Pahang, Perak, Negeri Sembilan, Kedah, Terengganu dan Kelantan pula dikenakan Perintah Kawalan Pergerakan Bersyarat (PKPB) manakala di Perlis dan Sarawak pula diletakkan di bawah Perintah Kawalan Pergerakan Pemulihan (PKPP) sepanjang tempoh tersebut.

Berhubung pelaksanaan prosedur operasi standard (SOP) semasa PKP di negeri terbabit, beliau berkata SOP adalah sama seperti yang diumumkan sebelum ini, antaranya penduduk tidak dibenarkan keluar kecuali untuk membeli barangan keperluan serta pergerakan keluar masuk bagi semua kawasan PKP hanya boleh dilakukan dengan kebenaran polis.

Bagaimanapun katanya restoran, kedai, gerai makan, kenderaan bersaji, penjaja tepi jalan, medan selera, pusat penjaja, kiosk, gerai makan tepi jalan, kedai runcit dan kedai serbaneka dibenarkan beroperasi antara 6 pagi dan 8 malam.

Beliau berkata penjualan makanan hanya secara berbungkus untuk dibawa pulang, pandu lalu atau melalui perkhidmatan penghantaran mulai 6 pagi hingga 8 malam, manakala hospital dan klinik dibenar beroperasi 24 jam.

“Kedai farmasi dan kedai keperluan harian pula boleh beroperasi dari 6 pagi hingga 8 malam, stesen minyak boleh beroperasi dari 6 pagi hingga 10 malam kecuali di lebuh raya selama 24 jam,” katanya.

Sementara itu, Ismail Sabri berkata PKP Diperketatkan (PKPD) di Apartment Amber Court, Bentong, Pahang akan ditamatkan esok seperti yang dijadualkan, susulan trend penurunan kes COVID-19 yang dilaporkan dan tiada lagi sampel saringan menunggu keputusan.

Turut ditamatkan esok ialah PKPD di Pusat Pemulihan Akhlak di Muar, Johor, kecuali bagi blok petempatan di blok C dan blok sekolah yang dilanjutkan hingga 3 Februari depan berikutan terdapat 85 baki kes aktif di blok berkenaan. – BERNAMA


Pengembara luar boleh diusir sekiranya tidak lakukan RTK-Ag profesional

KUALA LUMPUR, 24 Mac – Pengembara memasuki Malaysia yang tidak melakukan ujian RTK-Ag profesional COVID-19 dalam tempoh 24 jam boleh diusir keluar dari negara ini, kata Menteri Kesihatan Khairy Jamaluddin.

Bercakap dalam sidang media di bangunan Parlimen hari ini, beliau berkata selain itu status aplikasi MySejahtera pengembara berkenaan akan bertukar merah dan mereka tidak dibenarkan memasuki mana-mana premis di negara ini.

“Kalau mereka (pengembara) tak buat (ujian itu), status mereka akan bertukar kepada merah dan tak boleh masuk ke kedai makan. Yang paling pentingnya mereka telah lakukan kesalahan dan boleh diusir keluar (dari negara),” katanya.

Khairy berkata arahan itu berkuat kuasa mulai 1 April dan ia turut mewajibkan pengembara umum menjalani ujian RTK-Ag profesional sama ada di fasiliti kesihatan swasta di pintu sempadan negara atau di luar sempadan dalam tempoh 24 jam.

Beliau berkata jika keputusan ujian positif, pengembara dengan vaksin lengkap akan diberikan perintah pengawasan dan pemerhatian (HSO) selama tujuh hari di tempat penginapan bagi kategori satu dan dua.

“Namun, bagi kategori tiga dan ke atas, mereka perlu mendapatkan rawatan di Pusat Kuarantin dan Rawatan COVID-19 (PKRC) atau hospital swasta, manakala pengembara yang tidak lengkap vaksinasi atau tiada vaksinasi, mereka akan diberikan HSO selama 10 hari.

“Sekiranya keputusan ujian negatif, pengembara dengan vaksin lengkap tidak perlu menjalani kuarantin, manakala pengembara yang tidak lengkap atau tiada vaksinasi, mereka akan diberikan HSO selama lima hari di tempat penginapan serta dikehendaki menjalani RT-PCR pada hari keempat atau RTK-Ag profesional pada hari kelima,” katanya.

Beliau berkata beberapa protokol am sebelum pengembara berlepas telah ditetapkan seperti memuat turun aplikasi MySejahtera sebelum berlepas ke Malaysia, melengkapkan deklarasi perjalanan serta melaporkan keputusan ujian RT-PCR yang dilakukan dua hari sebelum perjalanan.

Mengenai protokol pengembara di pintu sempadan negara, pengembara yang bergejala perlu melalui saringan demam dengan imbasan thermal scanner atau rujukan kendiri kepada petugas kesihatan untuk pemeriksaan lanjut di kaunter kesihatan.

Selain itu, beliau berkata protokol am pengembara umum juga terpakai ke atas pengembara dari Thailand bagi aktiviti pelancongan sahaja, dengan dua pintu sempadan darat dibuka bermula 1 April ini iaitu Bukit Kayu Hitam-Sadao dan Wang Kelian-Wang Prachan buat masa ini.

Menteri itu turut memaklumkan kerajaan masih menunggu maklum balas daripada kerajaan Indonesia dan Brunei bagi pembukaan sempadan melibatkan pengembara dari kedua-dua negara jiran itu.-BERNAMA


Polis tingkat penguatkuasaan di pintu sempadan elak seludup mercun

BALING, 8 April – Penguatkuasaan di pintu masuk sempadan negara di Bukit Kayu Hitam akan ditingkatkan bagi mengekang penyeludupan mercun dan bunga api khususnya menjelang sambutan Aidilfitri akan datang.

Ketua Polis Kedah Komisioner Wan Hassan Wan Ahmad berkata pada masa ini hanya terdapat beberapa syarikat yang telah memohon untuk menjadi pengedar berlesen bagi membawa masuk bunga api melalui pintu sempadan itu.

“Ada dua atau tiga syarikat yang telah memohon menjadi pengedar berlesen tapi yang mana tidak berlesen, menyeludup, kita memang tegaskan akan buat pemeriksaan dan tangkapan.

“Penjualan secara haram tidak dibenarkan, terutamanya mercun yang membahayakan serta boleh menyebabkan berlakunya kemalangan seperti putus jari dan tangan, itu tidak dibenarkan untuk dijual,” katanya kepada pemberita pada Majlis Berbuka Puasa warga Polis Diraja Malaysia Kedah Zon Selatan di sini,semalam.

Katanya hanya peniaga berlesen sahaja yang dibenarkan untuk mengimport bunga api malah beberapa hari lalu sudah ada tangkapan yang dibuat membabitkan cubaan menyeludup masuk bahan itu.

Wan Hassan menasihatkan mana-mana pihak yang ingin membawa masuk bunga api yang dibenarkan dari negara jiran sempena musim perayaan ini untuk mengemukakan permohonan agar perniagaan mereka dijalankan secara sah.

Dalam perkembangan berkaitan, beliau berkata sejak pintu sempadan di Bukit Kayu Hitam dibuka pada awal bulan ini terdapat peningkatan bilangan kenderaan yang keluar dan masuk melalui pintu sempadan itu.

“Selepas lima ke enam hari sempadan dibuka, ada kenderaan keluar masuk tetapi tidak banyak, lebih kurang 100 kenderaan yang keluar masuk dalam sehari. Ini mungkin disebabkan beberapa SOP (prosedur operasi standard) yang tidak jelas seperti keperluan melakukan ujian RT-PCR (tindak balas rantai polimerase transkripsi balikan), membeli insurans dan sebagainya,” katanya.

Wan Hassan berkata walaupun jumlah kenderaan masih belum banyak pemeriksaan masih dijalankan seperti biasa termasuk mengadakan sekatan jalan raya 24 jam di pintu masuk berkenaan.


Seminar, bengkel, kursus, persidangan, ceramah, dibenarkan di kawasan PKPB, PKPP

PUTRAJAYA 18 Feb. – Penganjuran Seminar, bengkel, kursus, persidangan dan ceramah dibenarkan bagi kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) namun tidak dibenarkan bagi kawasan PKP.

Menteri Kanan (Keselamatan), Datuk Seri Ismail Sabri Yaakob berkata Prosedur Standard Operasi (SOP) bagi aktiviti tersebut dibenarkan operasi pada 50 peratus kapasiti premis dengan mematuhi penjarakan sosial.

“Latihan dalam perkhidmatan yang sedang berjalan, hanya boleh dilaksanakan dalam kawasan institusi latihan sahaja,” katanya pada sidang media PKP, di Putrajaya, di sini, hari ini.


25,000 hingga 40,000 sampel ujian COVID-19 seminggu diambil di Sabah

KUALA LUMPUR 18 Nov. – Bilangan sampel yang diambil untuk ujian COVID-19 meningkat kepada 25,000 ke 40,000 seminggu pada Oktober dan November di Sabah berbanding 3,500 sample seminggu pada September, kata Timbalan Menteri Kesihatan I Datuk Dr Noor Azmi Ghazali.

“Bagi ujian PCR COVID-19, kemampuan menganalisa sampel ini adalah berdasarkan had kapasiti setiap makmal. Had kapasiti bagi makmal di Sabah adalah 2,700 ujian sehari.

“Apabila sampel yang diambil telah melebihi kapasiti maksimum makmal di Sabah, sampel selebihnya akan dibawa ke makmal di Semenanjung untuk dianalisa,” katanya dalam ucapan pada sesi Kamar Khas di Dewan Rakyat hari ini.

Beliau menjawab soalan Datuk Seri Wilfred Madius Tangau (UPKO-Tuaran) yang meminta penjelasan kementerian mengenai isu kemudahan makmal dan peralatan ujian PCR di Sabah.

Beliau berkata kerajaan sedang membangunkan dua makmal di Sabah iaitu Makmal Molekular di Tawau dan Makmal Modular di Lahad Datu dan dijangka siap dalam masa terdekat dengan kemampuan kapasiti sebanyak 200 sampel ujian PCR COVID-19 sehari.

Selain itu, katanya makmal Klinik Kesihatan Tawau, Kubota juga telah siap diubah suai dan bersedia menjalankan ujian PCR dengan kapasiti 150 sampel ujian sehari selepas kompetensi anggota diluluskan.

“Makmal di Hospital Queen Elizabeth, Hospital Sandakan dan Tawau juga boleh menjalankan ujian Rapid Molekular COVID-19 dengan penggunaan peralatan Gene Xpert,” katanya.

Dalam pada itu sebanyak RM1 bilion diluluskan kepada kementerian bagi menangani wabak COVID-19 sehingga 31 Okt dan daripada jumlah itu sebanyak RM127 juta disalurkan kepada Sabah bagi memenuhi keperluan perolehan pelbagai bekalan dan perkhidmatan antaranya pembelian peralatan, bekalan perubatan, barangan pakai habis, kelengkapan perlindungan diri (PPE), reagen dan kit ujian.

Selain itu seramai 30,730 kakitangan Kementerian Kesihatan (KKM) berkhidmat di Sabah merangkumi 27,678 kakitangan tetap dan 3,052 kakitangan kontrak sehingga 31 Okt.

“Daripada jumlah itu, seramai 561 adalah Juruteknologi Makmal Perubatan, 32 Pegawai Sains (Mikrobiologi) dan 13 lagi adalah Pakar Patologi yang lima daripadanya adalah pakar dalam bidang Mikrobiologi,” katanya.

Katanya, seramai 1,045 kakitangan telah dimobilisasi ke Sabah; 568 kakitangan baharu telah dilantik secara kontrak  iaitu 317 Jururawat; 183 Penolong Pegawai Perubatan; 41 Penolong Pegawai Kesihatan Persekitaran dan 27 Juruteknologi Makmal Perubatan sehingga 27 Okt.


PM hadir sambutan Hari Guru 2023 di MITC

AYER KEROH 16 Mei – Perdana Menteri Datuk Seri Anwar Ibrahim, hari ini, hadir pada Sambutan Hari Guru Peringkat Kebangsaan Tahun 2023 yang diadakan di Pusat Dagangan Antarabangsa Melaka (MITC), di sini.

Terdahulu ketibaan beliau di perkarangan MITC tepat jam 10 pagi, disambut Ketua Menteri Datuk Seri Ab Rauf Yusoh dan Menteri Pendidikan Fadhlina Sidek.

Hadir sama, Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum; barisan Exco Kerajaan Negeri; Ahli-ahli Dewan Undangan Negeri dan lain-lain kenamaan.

Pada majlis itu, Perdana Menteri turut menyampaikan dua anugerah iaitu Anugerah Tokoh Kepimpinan Pendidikan Kebangsaan 2023 dan Tokoh Guru Kebangsaan 2023.


BAM mahu jadikan Terbuka Malaysia kejohanan berprestij

PETALING JAYA, 24 April – Persatuan Badminton Malaysia (BAM) komited memastikan Kejohanan Badminton Terbuka Malaysia 2022 dari 28 Jun hingga 3 Julai berlangsung dalam suasana penuh gilang-gemilang, kata presidennya Tan Sri Mohamad Norza Zakaria.

Beliau berkata pihaknya sedang berunding dengan penaja utama, Petronas untuk melangsungkan kejohanan ‘Jelajah Dunia Super 750’ itu dengan penampilan yang hebat.

Selepas pembatalan kejohanan itu selama dua tahun berturut-turut disebabkan pandemik COVID-19, Mohamad Norza berkata edisi kali ini akan kembali dianjurkan di Axiata Arena di Bukit Jalil.

“Memandangkan status pun dah ditingkatkan, kita harap ia merupakan satu kejohanan yang berprestij dalam kalendar BWF (Persekutuan Badminton Dunia),” katanya pada sidang media selepas mempengerusikan Mesyuarat Majlis BAM dan mesyuarat agung tahunan badan induk itu di sini, semalam.

Sementara itu Mohamad Norza berkata beliau menyerahkan segala urusan pemilihan jurulatih baharu kepada bahagian teknikal BAM, sambil mengakui terdapat kekosongan jawatan dalam barisan kejurulatihan.

Bulan lepas, jurulatih beregu lelaki Flandy Limpele dari Indonesia memutuskan untuk tidak menandatangani lanjutan kontrak bersama BAM selepas kontraknya tamat 1 April lepas.

Sebelum itu, BAM turut kehilangan jurulatih perseorangan wanita Indra Wijaya dari Indonesia dan jurulatih beregu wanita yang juga bekas pemain beregu lelaki negara, Chan Chong Ming selepas masing-masing meletak jawatan pada Februari lepas dan Disember tahun lalu.

Seorang lagi jurulatih kelahiran Indonesia, Paulus Firman yang memegang jawatan sebagai jurulatih beregu campuran dijangka turut ‘angkat kaki’ apabila kontraknya berakhir hujung bulan ini.- BERNAMA


Tiada lagi pengumuman kes harian, elak gerun – Khairy

PUTRAJAYA 17 Feb – Laporan kes harian COVID-19 tidak lagi diumumkan bermula esok sebaliknya data itu dimuat naik pada jam 10 pagi keesokannya.

“Bermula esok (18 Februari 2022), bilangan kes harian COVID-19 tidak lagi akan diumumkan pada petang hari tersebut, ia akan diumumkan bersama dengan data-data yang lain pada pukul 10 keesokan harinya.”

“Ini adalah supaya kita dapat membaca data kes harian bersama data lain seperti kemasukan ke hospital untuk kita mengurangkan ‘fear factor’ (kegerunan) kes harian setiap hari,” katanya pada sidang media harian di sini, hari ini.

“Ini adalah perubahan budaya, jangan tunggu pukul 3 petang kenyataan Tan Sri (Noor Hisham Abdullah), perubahan (perlu dilakukan pada) tingkah laku dan ‘mindset’ (pemikiran) kita.

“Kita perlu baca sekali semua matrik dengan data lain agar dapat gambaran lebih jelas berkenaan dengan keadaan kemasukan ke hospital, ICU (Unit Rawatan Rapi), kematian, kategori dan sebagianya.

“Ia supaya kita secara perlahan mendidik masyarakat daripada hanya melihat kes harian kepada angka lain yang boleh memberi gambaran jelas dan teliti tentang keadaan sebenar,” katanya.


Penarik kereta dilepas, dibebas daripada tuduhan bunuh kontraktor

KOTA BHARU, 17 Mac – Mahkamah Tinggi di sini hari ini melepas dan membebaskan seorang penarik kereta atas pertuduhan membunuh seorang kontraktor, 11 tahun lepas.

Pesuruhjaya Kehakiman Datuk Wan Ahmad Farid Wan Salleh membuat keputusan tersebut ke atas Syaiful Afikin Mohd Firus, 46, selepas pihak pembelaan berjaya menimbulkan keraguan munasabah terhadap kes berkenaan di akhir pembelaan.

“Mahkamah juga mengambil maklum bahawa pendakwaan mengambil masa tujuh tahun sebelum memutuskan untuk mendakwa tertuduh, malah tiada keterangan forensik baharu diperoleh selepas tertuduh dilepaskan dari reman antara 2011 dan 2018 apabila berlaku pendakwaan ke atas tertuduh,” katanya.

Mengikut pertuduhan, Syaiful Afikin didakwa membunuh Saw Yew Siang yang ketika itu berusia 56 tahun bersama seorang lagi yang masih bebas di Kampung Pak Jah, Tumpat lebih kurang 8 hingga 10 malam, 3 Okt 2011.

Terdahulu, mahkamah turut melepas dan membebaskan tertuduh terhadap pertuduhan memiliki kerambit tanpa kebenaran selepas mendapati pihak pendakwaan gagal membuktikan kes prima facie terhadap tertuduh.

Bagi kes itu, tertuduh didakwa memiliki senjata itu di hadapan kedai runcit, Jalan Rambutan Rendang, Panji di sini, kira-kira 3.30 pagi pada 11 Jun 2018.

Syaiful Afikin didakwa mengikut Seksyen 7(1) Akta Bahan Kakisan, Letupan dan Senjata Berbahaya 1958 yang membawa hukuman penjara minimum lima tahun atau denda tidak lebih RM2,000 atau kedua-duanya jika sabit kesalahan.- BERNAMA


Final menentang JDT tugas getir sepanjang karier saya – Hodak

KUALA LUMPUR, 1 Dis – Ketua Jurulatih Kuala Lumpur (KL) City FC Bojan Hodak menyifatkan aksi final Piala Malaysia 2021 menentang Johor Darul Ta’zim (JDT) adalah tugas paling getir sepanjang kariernya dalam kancah Liga Malaysia (Liga-M).

Pengendali berasal dari Crotia itu berkata ia disebabkan skuad kendaliannya hanya mempunyai dua pemain kebangsaan — Kenny Pallraj dan Muhammad Akram Mahinan , tidak seperti ketika beliau membimbing pasukan Kelantan menjuarai final pada 2012 dan membawa JDT ke pentas final edisi 2014.

Namun, Hodak, 50, berkata semangat kekeluargaan yang tinggi dalam kalangan pemain KL City FC menjadi antara kunci kejayaan pasukan menampilkan prestasi cemerlang sepanjang kempen Piala Malaysia hingga dinobatkan sebagai juara dengan menumpaskan JDT 2-0 malam ini di Stadium Nasional Bukit Jalil, di sini.

“Sebenarnya kami ada dua pemain kebangsaan tetapi ini adalah pasukan yang bekerja keras dan daripada semua pasukan yang saya bimbing dalam kerjaya saya, kami (KL City FC) mempunyai suasana bilik persalinan yang hebat.

Saya tidak memilikinya dalam mana-mana kelab sebelum ini, apabila anda ada suasana seperti ini anda tahu anda boleh melakukan sesuatu,” katanya dalam sidang media selepas perlawanan.

KL City FC mencipta sejarah tersendiri apabila menamatkan penantian 32 tahun peminat Kuala Lumpur untuk melihat pasukan itu kembali menjulang Piala Malaysia dan menafikan skuad Harimau Selatan daripada mempertahankan gelaran juara yang diraih pada 2019.

Pemain tengah Zhafri Yahya dan kapten pasukan Paulo Josue masing-masing mencetak nama sebagai penjaring pada minit ke-66 dan ke-74 untuk mencipta malam gemilang buat skuad Warga Kota.

Sementara itu, Ketua Jurulatih JDT Benjamin Mora menyifatkan keputusan malam ini sukar diterima selepas pasukan bimbingannya menyasarkan untuk mempertahankan kejuaraan diraih pada 2019.

Namun, beliau mempertahankan taktikal permainan digunakannya selain memuji sikap anak buahnya yang tidak menyerah kalah dan tetap berusaha mencari gol hingga ke penghujung perlawanan.

“Kami tidak berpuas hati dengan keputusan ini, kami datang untuk menang dan menjuarai Piala Malaysia tetapi kami ketinggalan, kami tidak jumpa jalan, ruang yang tepat untuk membina strategi permainan.

Kami tahu gaya permainan kami ialah untuk mencipta, cuba mewujudkan peluang, mencari jalan dan adalah lebih sukar untuk bertahan sahaja, tetapi KL melaksanakan tugas mereka dengan baik, mereka bertahan tidak melakukan tekanan hanya menanti di padang kami cuba merapatkan jurang dan mereka melakukannya dengan baik,” katanya. – BERNAMA


Teruja, hasrat mahu jadi imam tercapai

KLEBANG 27 Februari -“Kalau tidak bersunat macam mana hendak jadi imam, sudah lama saya tunggu untuk imamkan solat,” itu kata Muhammad Raihan Naufal Mohd Razeaf, 11.

Murid Tahun lima Sekolah Kebangsaan (SK) Paya Rumput itu bersama adiknya Muhammad Aisy Aslam, 9, antara 130 peserta yang menyertai Program Berkhatan Perdana Peringkat Parlimen Tangga Batu di Masjid Al-Aminin, Batang Tiga, di sini, semalam.

Menurut Muhammad Raihan Naufal, disebabkan amat teruja untuk menjadi ‘orang dewasa’ seawal 6.30 pagi dia sudah bangun dan bersiap untuk menghadiri program itu.

Sementara itu, Pengerusi Pertubuhan Prihatin Anak Melaka (PPAM) Mohd Shamsul Mat berkata, Program Berkhatan Perdana itu diadakan bagi membantu meringankan beban ibu bapa khususnya golongan B40.

“Program ini terbuka kepada semua kerana kita ingin membantu ibu bapa yang kurang berkemampuan. Kita tahu ada diantara ibu bapa yang tidak mampu untuk menghantar anaknya bersunat memandangkan sekarang ini bayaran agak tinggi,” katanya.


Sambut merdeka seperti hari raya

PANTAI KUNDOR 30 Ogos – Menjadi rutin bagi Rohana Hashim, 65, bersama anak-anaknya menghias kediaman mereka di Kampung Pantai Rombang, di sini, dengan pelbagai hiasan bertemakan kemerdekaan setiap kali Ogos menjelma.

Sejak 10 tahun lalu, mereka anak-beranak menghias bahagian luar rumah dengan Jalur Gemilang dan bendera negeri berdasarkan tema sambutan Hari Kebangsaan.

Pada kebiasaan Rohana menguna pakai semula bendera yang sama setiap tahun namun kali ini dia membeli sejumlah Jalur Gemilang baharu kerana teruja mengambil bahagian dalam Pertandingan Rumah Ceria Merdeka.

“Meskipun bukan lahir pada tanggal keramat 31 Ogos, saya juga anak merdeka yang lahir pada 1957. Syukur tahun ini genaplah usia saya 65 tahun,” katanya ketika ditemui.

Pertandingan Rumah Ceria Merdeka membabitkan penyertaan 13 buah rumah dengan proses menilai kreativiti setiap pemilik oleh juri berlangsung semalam dan pemenang bakal diumumkan pada malam ambang Merdeka 30 Ogos (malam ini).


TYT dan isteri saksikan teater Tun Mamat dan Puteri Gunung Ledang

AYER KEROH 26 November – Yang di-Pertua Negeri, Tun Seri Setia Mohd Ali Mohd Rustam dan isteri Toh Puan Asmah Abdul Rahman meluangkan masa menyaksikan teater bangsawan Tun Mamat dan Puteri Gunung Ledang dipentaskan di auditorium Jabatan Kebudayaan dan Kesenian Negara (JKKN) Melaka, semalam.

Teater bangsawan Tun Mamat dan Puteri Gunung Ledang itu merupakan karya sentuhan pengarah teater terkenal tanah air Lokman Ghani yang diangkat semula selepas kali terakhir dipentaskan di Panggung Bangsawan, Melaka pada 2016.


Kuota minyak masak bersubsidi kekal 60,000 tan sebulan

PUTRAJAYA 13 April. – Kerajaan masih mengekalkan kuota minyak masak bersubsidi sebanyak 60,000 tan metrik setiap bulan termasuk pada 2020 dan 2021 walaupun harga Refined Bleached and Deodorized (RBD) palm olien telah meningkat, kata Datuk Seri Alexander Nanta Linggi.

Menurut Menteri Perdagangan Dalam Negeri dan Hal Ehwal Pengguna itu, jumlah tersebut bersamaan dengan 60 juta paket polibeg satu kilogram (kg), dengan 1.5 kg diperuntukkan untuk setiap rakyat Malaysia termasuk di Sabah dan Sarawak.

Katanya harga RBD palm olien meningkat kira-kira 83 peratus kepada RM4,122 per tan metrik tahun ini berbanding RM2,255 per tan metrik pada 2020.

“Kerajaan turut menambah peruntukan atas dasar komitmen untuk membekalkan 60,000 tan metrik meskipun harga RBD Palm Olien telah meningkat,” katanya, menambah kerajaan menjangkakan kos skim itu meningkat daripada RM400 juta kepada RM1.8 bilion sekiranya RBD Palm Olien terus meningkat.

“Oleh yang demikian, keputusan kerajaan untuk mengekalkan kuota dalam program Penstabilan Harga Minyak Masak (COSS) menunjukkan komitmen kerajaan yang tinggi untuk mengurangkan kos sara hidup serta menjamin kesejahteraan rakyat,” katanya dalam kenyataan hari ini.

Nanta mengeluarkan kenyataan itu susulan laporan berita berhubung kekurangan bekalan minyak masak bersubsidi di Sarawak yang didakwa berpunca daripada tindakan syarikat pembungkus minyak masak yang tidak jujur kerana membekalkan minyak masak bersubsidi tidak mengikut kuantiti ditetapkan bagi edaran ke pasar raya dan kedai runcit.

Laporan itu juga mencadangkan supaya Kementerian Perdagangan Dalam Negeri dan Hal Ehwal Pengguna (KPDNHEP) meningkatkan pemantauan dan penguatkuasaan ke atas aktiviti pembungkusan minyak masak bersubsidi dan seterusnya memastikan peruntukan subsidi minyak masak sebanyak RM400 juta pada tahun ini dibelanjakan dengan berhemah.

Nanta berkata bahagian penguat kuasa KPDNHEP sentiasa menjalankan pengauditan komprehesif untuk memastikan setiap pengeluaran minyak masak bersubsidi dapat diterima di setiap rantaian pengedarannya.

Susulan daripada pengauditan dan tindakan tegas dalam menangani ketirisan pengedaran minyak masak bersubsidi, Nanta berkata sebanyak 318 kes direkodkan di seluruh negara sejak 2016 hingga Mac 2021.

Dalam tempoh itu juga, empat syarikat pembungkus minyak masak diambil tindakan dengan membatalkan kuota yang diberikan kepada mereka sebelum ini, katanya.

Mengenai aduan berkaitan minyak masak di Sarawak, Nanta berkata semakan rekod mendapati terdapat 25 aduan sejak 2020 hingga 31 Mac lalu dan 4,221 pemeriksaan dijalankan terhadap premis-premis yang menjual minyak masak setakat semalam.

Mengenai isu gula yang turut disentuh dalam laporan berita berkenaan, Nanta berkata pada dasarnya harga jualan gula domestik dikawal pada harga maksimum iaitu RM2.85 per kg bagi gula putih bertapis kasar dan RM2.95 per kg bagi gula putih bertapis halus bagi jualan secara runcit.

Harga jualan borong gula untuk kegunaan industri makanan dan minuman pula ditetapkan pada kadar RM2.77 per kg bagi gula putih bertapis kasar dan RM2.85 per kg bagi gula putih bertapis halus, katanya.

“Perbezaan pada harga gula yang lebih rendah boleh dinikmati oleh syarikat pengeluar makanan dan minuman berdasarkan kuantiti dan kaedah pembelian yang dipersetujui dengan pembekal serta bergantung kepada harga gula mentah di pasaran dunia tanpa campur tangan kerajaan,” katanya.

Menurut laporan berita itu, pihak industri makanan dan minuman kini perlu berbelanja lebih untuk mendapatkan gula bertapis pada harga RM2.75 per kg.

Nanta berkata syarikat pengeluar makanan dan minuman serta pemborong tempatan boleh membuat permohonan untuk mendapatkan permit mengimport gula bertapis pada bila-bila masa sepanjang tahun.

Permohonan yang memenuhi syarat akan dipertimbangkan dengan teliti oleh Jawatankuasa Penilaian yang diwakili beberapa agensi kerajaan berkaitan temasuk Kementerian Perdagangan Antarabangsa dan Industri, Lembaga Pelaburan Perindustrian Malaysia dan Jabatan Kastam Diraja Malaysia, katanya.

Keutamaan pemberian permit mengimport ialah kepada syarikat pengeluar makanan dan minuman serta pemborong yang memenuhi kriteria penilaian yang telah ditetapkan, katanya.

Nanta berkata pemantauan berterusan akan dilakukan terhadap penerima permit mengimport gula bertapis bagi mengelakkan penyalahgunaan dan penyelewengan, dan tindakan penguatkuasaan akan dikenakan terhadap pihak yang menyalahgunakan permit mengimport gula bertapis.


Harga udang tempatan stabil sepanjang enam bulan lepas

PUTRAJAYA, 8 Jun – Harga udang vannamei tempatan masih kekal stabil pada RM60 sekilogram sejak enam bulan lalu, kata Timbalan Menteri Pertanian dan Industri Makanan Datuk Seri Ahmad Hamzah.

“Ini adalah bukti yang menunjukkan permintaan domestik yang kukuh. Dengan pengenalan udang vannamei sejak sedekad lalu, harga udang telah menjadi lebih mampu milik merentasi (semua) peringkat pendapatan,” katanya pada perasmian “SHRIMP 2022: World Shrimp Trade Conference & Exhibition” di sini hari ini.

Menurut statistik Jabatan Perikanan dan Jabatan Perangkaan, jumlah pengeluaran udang di Malaysia mencecah 135,659 tan metrik pada 2020, yang mana 36 peratus daripadanya adalah daripada udang ternakan.

Ahmad berkata penggunaan udang perkapita meningkat daripada 2.33 kilogram pada 2004 kepada 3.91 kilogram pada 2012, menunjukkan pertumbuhan besar dalam penawaran dan permintaan dengan vannamei sebagai produk utama.

Sementara itu, beliau berkata eksport udang Malaysia meningkat sebanyak 23.6 peratus kepada 38,689 tan metrik pada 2021 daripada 29,819 tan metrik pada tahun sebelumnya. – BERNAMA


Semua pendidik terima sekurang-kurangnya satu dos sebelum sekolah buka

KUALA LUMPUR 28 Julai – Semua warga pendidik dan kumpulan sokongan akan menerima sekurang-kurangnya satu dos suntikan vaksin COVID-19 sebelum sesi persekolahan secara bersemuka bermula secara berperingkat yang dijadual pada 1 September depan.

Menteri Penyelaras Program Imunisasi COVID-19 Kebangsaan (PICK) Khairy Jamaluddin berkata, Pasukan Petugas Khas Imunisasi COVID-19 (CITF) dan Kementerian Pendidikan (KPM) sedang mengenal pasti bilangan guru, anggota pelaksana dan perkhidmatan kontrak untuk penjadualan janji temu dos pertama vaksin.

“Seramai 45,197 anggota kumpulan pelaksana (67 peratus) dan 33,633 pekerja perkhidmatan sokongan kontrak (38 peratus) (sekolah kerajaan) telah menerima sekurang-kurangnya satu dos vaksin manakala bagi sekolah swasta 12,894 guru (66.4 peratus) sudah terima sekurang-kurangnya satu dos vaksin.

“Saya bersama menteri pendidikan beri jaminan bahawa semua warga pendidikan akan diberi vaksinasi sebelum sekolah bermula,” katanya ketika menggulung pertanyaan Ahli-ahli Parlimen di Dewan Rakyat hari ini.

Khairy hari ini membentangkan penerangan berhubung pelaksanaan PICK dan seramai 23 Ahli Parlimen mengajukan pertanyaan dan cadangan yang antara lain turut menyentuh isu vaksin bagi sektor pendidikan, kelewatan perolehan vaksin serta masalah logistik dan pengagihan vaksin.

Dr Maszlee Malik (Bebas-Simpang Renggam) membangkitkan soal vaksinasi bagi sektor pendidikan yang turut mencadangkan agar semua warga Institut Pengajian Tinggi Awam (IPTA) dan swasta (IPTS) diberikan vaksin.

Dalam perkembangan lain, Khairy memaklumkan vaksin dibangunkan Institute of Medical Biology Chinese Academy of Medical Sciences (IMBCAMS) yang berada dalam ujian klinikal fasa tiga di negara ini sejak Januari lepas mungkin akan dapat diketahui keputusannya hujung tahun ini.

“Ada syarikat yang dah mula proses pendaftaran vaksin ini dengan NPRA (Bahagian Kawal Selia Farmasi Negara), bila NPRA dah puas hati dengan dossier atau maklumat terkandung dalam permohonan itu maka kita akan beri kelulusan.

“Saya juga maklum bahawa vaksin ini telah terima Emergency Use Authorisation di China… jadi vaksin ini mungkin kita akan luluskan dalam masa terdekat,” katanya menjawab persoalan yang dibangkitan Datuk Seri Saifuddin Nasution Ismail (PH-Kulim Bandar Baharu).

Dalam perkembangan lain, Khairy sekali lagi memaklumkan isu berhubung penetapan harga siling vaksin COVID-19 untuk pasaran swasta akan ditentukan dalam mesyuarat JKJAV minggu hadapan.

“Perkara ini telah dimaklumkan pada Jawatankuasa Kira-kira Wang Negara dan disyor jawatankuasa itu semalam,” katanya sambil memberitahu rundingan dengan syarikat-syarikat pengeluar vaksin untuk memuktamadkan pemerolehan vaksin bagi 2022 sedang dilakukan.

Menjawab soalan Dr Kelvin Yii (DAP-Bandar Kuching) mengenai ujian antibodi untuk menilai imuniti selepas divaksin, Khairy berkata buat masa ini Malaysia tidak menyarankan ujian itu dibuat selaras garis panduan oleh United States Food and Drug Administration (FDA) dan Centers for Disease Control and Prevention (CDC).

Malaysia, katanya, sedang membangunkan satu dasar untuk ujian antibodi itu dan memperuntukkan RM15 juta bagi ‘antibody immunosurveillance program’ di bawah Institut Penyelidikan Perubatan Kementerian Kesihatan (IMR).

“Kajian ini penting untuk melihat tahap antibodi dan neutralizing antibody dalam kalangan penerima vaksin di Malaysia dan dapat ditentukan meliputi beberapa perkara spesifik.

“…ini adalah penyelidikan perubatan yang sedang dijalankan dan bagi ujian antibodi… kita masih belum ada garis panduan dan saya harap boleh dilaksanakan,” katanya.

Khairy juga bersetuju dengan cadangan Datuk Seri Dr Dzulkefly Ahmad (PH-Kuala Selangor) agar kerajaan melihat ke hadapan berhubung kajian vaksin generasi kedua pelbagai varian bagi persiapan melawan varian baharu atau penyakit zoonosis (penyakit bawaan haiwan).

Berhubung cadangan melanjutkan selang masa antara dos pertama dan kedua Pfizer, Khairy berkata kerajaan pada awalnya sudah bersetuju, namun disebabkan penularan varian Delta COVID-19 tempoh selang masa tiga minggu itu dikekalkan.

“Kita dapati keberkesanan satu dos Pfizer melawan varian Delta hanya 30 peratus, oleh sebab itu kita kekalkan dengan tempoh selang masa itu,” katanya.

Sidang Mesyuarat Khas Dewan Rakyat bersambung esok dengan pembentangan oleh Menteri Kewangan Tengku Datuk Seri Zafrul Tengku Abdul Aziz berkenaan Pakej Bantuan Ekonomi.


Bekalan air di tujuh wilayah pulih sepenuhnya – Air Selangor

KUALA LUMPUR 9 Sept – Gangguan air tidak berjadual melibatkan kesemua kawasan di  tujuh wilayah, ekoran henti tugas Loji Rawatan Air Sungai Selangor Fasa 1, 2, 3 dan Rantau Panjang pada 3 Sept lalu, pulih sepenuhnya.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan hari ini berkata, tujuh wilayah itu ialah Wilayah Klang atau Shah Alam; Petaling; Kuala Langat; Hulu Selangor; Kuala Selangor; Gombak; dan Kuala Lumpur.

“Air Selangor mengucapkan ribuan terima kasih di atas kesabaran pengguna sepanjang tempoh gangguan bekalan air tidak berjadual ini. Sentiasa gunakan air dengan berhemat,” katanya dalam kenyataan dikeluarkan 7 pagi ini.

Menurut kenyataan itu, Air Selangor turut menyarankan pengguna untuk memuat turun aplikasi telefon pintar Air Selangor di ‘Google Play’ atau ‘Apps Store’, untuk informasi terkini bekalan air.


Inflasi Malaysia pada Jun 2022 meningkat 3.4 peratus – Jabatan Perangkaan

KUALA LUMPUR, 22 Julai – Indeks Harga Pengguna (IHP) Malaysia meningkat 3.4 peratus tahun ke tahun kepada 127.4 pada Jun 2022 berbanding 123.2 pada Jun 2021, melepasi purata inflasi di Malaysia bagi tempoh Januari 2011 hingga Jun 2022 sebanyak 1.9 peratus.

Ketua Perangkawan Datuk Seri Dr Mohd Uzir Mahidin berkata indeks makanan meningkat 6.1 peratus dan kekal sebagai penyumbang utama kenaikan inflasi pada bulan tersebut.

“Pengangkutan meningkat 5.4 peratus diikuti restoran dan hotel (5.0 peratus), hiasan, perkakasan dan penyelenggaraan isi rumah (3.4 peratus), pelbagai barangan dan perkhidmatan (2.2 peratus) dan perkhidmatan rekreasi dan kebudayaan (2.2 peratus),” katanya dalam kenyataan hari ini.

Dalam pada itu, komponen makanan di rumah dan makanan di luar rumah masing-masing naik 6.1 peratus dan 6.6 peratus yang mendorong kenaikan inflasi makanan, katanya.

Antara makanan di luar rumah yang menunjukkan kenaikan adalah roti canai (+10.5 peratus), nasi berlauk (+9.7 peratus), masakan daging (+7.8 peratus) dan makanan berasaskan mi (+7.0 peratus).

“Purata harga ayam mentah pada Jun 2022 menokok kepada RM10.02 sekilogram berbanding RM8.55 pada Jun 2021,” katanya sambil menambah bahawa peningkatan tersebut adalah selari dengan kenaikan input pengeluaran makanan dunia seperti jagung, gandum dan kacang soya — komposisi terbesar penyediaan dedak ayam.

Inflasi meningkat 2.8 peratus tahun ke tahun kepada 126.6 bagi suku kedua 2022 dan menokok 2.5 peratus tahun ke tahun pada enam bulan pertama 2022.

Mohd Uzir menjelaskan peningkatan tertinggi dicatatkan oleh Putrajaya pada 8.1 peratus, manakala Labuan dan Melaka merupakan dua negeri yang merekodkan peningkatan paling rendah, masing-masing sebanyak 2.5 peratus.


Melaka cari formula baharu untuk pembangunan sukan

KEGAGALAN Melaka membawa pulang 20 pingat emas pada temasya Sukan Malaysia (Sukma) Edisi ke-20, baru-baru ini tidak sama sekali membuatkan Melaka berputus asa dalam aspek pembangunan sukan, kata Exco Pembangunan Belia, Sukan dan Badan Bukan Kerajaan (NGO), VP Shanmugam.

Katanya, antara perancangan yang akan dilakukan pihaknya bersama agensi berkaitan ialah untuk mencari formula baharu dalam menarik lebih banyak syarikat-syarikat baharu terlibat dalam penajaan membangunkan bidang sukan di negeri ini.

“Kita akui Melaka tidak mempunyai bajet besar seperti Johor yang memperuntukkan lebih kurang RM20 juta untuk Sukma kali ini dan kita hanya memperuntukkan sebanyak RM2.4 juta untuk atlet negeri ini.

“Bidang sukan ini memerlukan bajet yang begitu besar untuk dibangunkan dan kita kena cari formula baharu untuk syorkan syarikat yang ada di Melaka untuk menyumbang kepada Majlis Sukan Negara (MSN).

Beliau berkata demikian pada sidang media selepas merasmikan Program Kem Bakat Badminton Kementerian Belia Sukan (KBS) Zon Selatan 2022 di Kompleks Sukan Komuniti Krubong, di sini hari ini.

Hadir sama, Pengarah JBS Melaka, Khairul Adri Rosli, Pengarah Pembangunan Remaja Persatuan Badminton Malaysia (BAM), Datuk Misbun Sidek, dan bekas pakar beregu badminton negara, Datuk Seri Jalani Sidek.

Dalam pada itu, Shanmugam berkata, Kerajaan Negeri akan melakukan ‘post mortem’ bagi mengkaji segala masalah yang berlaku pada temasya Sukma kali ini.

Katanya, perubahan kehiduan akibat pandemik COVID-19 menjadi antara penyumbang berlaku kekangan masa dan peluang berlatih menyebabkan beberapa acara sukan tidak mencapai sasaran yang ditetapkan.

“Dalam acara akuatik, kita sepatutnya bakal meraih tiga lagi emas kerana kita yakin atlet yang dihantar itu sebelum pernah menempa nama negeri ini namun akibat kekangan yang berlaku ada atlet terpaksa menarik diri di saat akhir pada temasya itu.

“Ada beberapa kekangan selepas hampir empat tahun negara tidak menganjurkan Sukma, ada atlet yang sebelum ini telah menamatkan alam persekolahan sedang melanjutkan pelajaran, ada yang sedang bekerja membuatkan kekangan untuk berlatih.

“Ada juga atlet kita yang terdiri daripada Angkatan Tentera Malaysia (ATM) menghadapi kekangan untuk mendapat pengecualian menyertai Sukma kali ini, jadi kita akan cuba lagi biarpun Melaka memiliki 17 pingat emas namun kerajaan negeri kekal berpuas hati dan meletakkan kita telah mencapai sasaran kita,” katanya.


TNG lancar kad tambah nilai Touch ‘n Go sifar surcaj

“TNG menjangkakan permintaan tinggi untuk kad dinaik taraf ini. Bagaimanapun, memandangkan kekurangan cip global, kami menjangkakan permintaan akan melebihi bekalan. Justeru, kami akan cuba menghantar kad ini kepada pengguna secepat mungkin,” katanya dalam satu kenyataan.

Menurut TNG, kad Touch ‘n Go yang dipertingkatkan itu berwarna merah jambu pastel dan biru pastel dengan tahap ‘encryption’ (penyulitan data) lebih tinggi bagi tujuan keselamatan yang lebih baik.

Sama seperti kad Touch ‘n Go semasa, kad Touch ‘n Go yang dinaik taraf berkenaan boleh digunakan untuk pembayaran tanpa tunai seperti lebuh raya bertol, perkhidmatan pengangkutan awam dan lebih 700 tempat letak kereta di Semenanjung Malaysia.

Kad yang dinaik taraf itu dijual pada harga RM10, harga yang sama dengan kad Touch ‘n Go versi lama dan boleh dibeli di aplikasi Touch ‘n Go eWallet serta di kedai terpilih di seluruh negara.

Selepas menerima kad Touch ‘n Go yang dinaik taraf tersebut pengguna perlu memautkan kad tersebut ke eWallet Touch ‘n Go mereka.

“Pengguna hanya perlu memegang kad di belakang telefon pintar yang dilengkapi ciri ‘Near Field Communication (NFC)’ selama lima saat untuk mengaktifkan kad baharu.

“Selepas melengkapkan pautan, pengguna kemudiannya boleh melihat baki kad dan melakukan tambah nilai. Fungsi ini kini tersedia untuk kedua-dua peranti iOS dan Android,” kata TNG.


DUN Rembia: Infak 10 ekor lembu

REMBIA 14 Julai- Lebih 1,000 penduduk di kawasan Dewan Undangan Negeri (DUN) Rembia menerima agihan daging korban yang diinfakkan Ahli Dewan Undangan Negeri (ADUN) kawasan itu.

ADUNnya Datuk Muhammad Jailani Khamis, menginfakkan sebanyak 10 ekor lembu kepada 10 kawasan Jawatankuasa Pembangunan dan Keselamatan Kampung (JPKK) di kawasan DUN itu.

Beliau yang juga EXCO Pelancongan, meluahkan rasa kesyukuran apabila dapat bertakbir, bertahmid dan menunaikan solat Aidiladha di Masjid Luqmanul Hakim, Sungai Petai bersama penduduk setempat.


Bekas warden penjara didakwa menyamar pegawai polis

IPOH 22 Nov – Seorang bekas warden penjara didakwa di Mahkamah Majistret di sini hari ini atas pertuduhan menyamar sebagai pegawai polis.

Mengikut kertas pertuduhan, dia didakwa menyamar sebagai penjawat awam iaitu sebagai anggota polis sedangkan mengetahui bahawa dia tidak memegang jawatan itu, atau dengan palsunya menyamari seseorang lain yang memegang jawatan itu.

Dia didakwa melakukan kesalahan yang boleh dihukum di bawah Seksyen 170 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.


Getir Syasya berbayar emas

TERPAKSA mengharung kesakitan memegang kayu mop dengan tangan lurus dan paha terpaksa dirapatkan merupakan antara ‘azab’ yang terpaksa ditempuh gadis kecil molek berasal dari Nyalas yang baru berusia 13 tahun untuk bergelar seorang atlet angkat berat.

Kata pelajar Tingkatan Satu Sekolah Menengah Kebangsaan (SMK) Nyalas itu, latihan berat yang terpaksa dilalui itu pernah membuatkannya hampir nekad untuk melupakan sukan tersebut.

Namun, apabila melihat pengorbanan bapanya, Samsur Midon, 53 yang sanggup berulang-ulik sejauh 55 kilometer untuk menghantarnya berlatih setiap hari, menaikkan semula semangatnya untuk menjadi atlet angkat berat kebanggaan Melaka.

Semangatnya semakin membara apabila apabila dia merasai sendiri pengalaman berlatih dan berguru dengan pemenang pingat emas Sukan Olimpik dari Filipina, Hidilyn Diaz sepanjang lapan bulan sejak 10 November 2020.

“Ketika saya Darjah 5, saya aktif mewakili sekolah dalam sukan lontar peluru, kemudian di sekolah saya ada pemilihan sukan angkat berat, jadi saya sertai sekadar suka-suka walaupun tidak tahu apa-apa mengenai sukan itu.

“Selepas terpilih, saya bertuah kerana dapat berlatih dengan Hidilyn dan dari situlah saya mula belajar teknik permulaan menggunakan kayu mop selama tiga bulan.

“Pada waktu itu saya selalu menangis, rasa hendak ‘give-up’ namun saya pendamkan saja dan kuatkan azam sehinggalah akhirnya saya sudah biasa apabila latihan beralih kepada besi 10 kilogram (kg) dan 15kg,” katanya ketika ditemu bual dalam program bual bicara Melaka Hari Ini (MHI) Asam Pedas Gula Melaka di Studio Melaka TV, Ayer Keroh.

Siapa dapat menyangka semangat dan kerja keras Nurul Syasya akhirnya berbayar apabila satu demi satu gelaran pingat emas diraihnya, antaranya Kejohanan Angkat Berat di Johor dan Melaka pada tahun ini.

Namun yang paling manis ialah apabila dia menempa sejarah sebagai atlet pertama Melaka menghadiahkan kilauan emas angkat berat pada temasya Sukan Malaysia (Sukma) 2022 di Kuala Lumpur, baru-baru ini.

Bercakap tentang kejayaan di Sukma 2022 itu, Nurul Syasya mengakui ia bukanlah sesuatu yang mudah apatah lagi dia terpaksa menurunkan berat badan sehingga enam kilogram bagi menyertai acara untuk kategori 49 kilogram.

“Sebelum ini kejohanan di Johor, kategori yang saya sertai adalah 55 kilogram, jadi saya perlu kurangkan enam kilogram dengan mengamalkan diet 100 peratus tanpa nasi selama tiga minggu.

“Pagi, saya makan telur dua biji, tengah hari makan ayam rebus dan malam hanya minum air bagi mendapatkan berat badan diperlukan,” katanya.

Tambah bekas pelajar Sekolah Kebangsaan (SK) Nyalas pada acara akhir yang berlangsung di Kompleks Kejiranan Presint 11, Putrajaya itu, dia mengakui pada awalnya gugup memandangkan terpaksa berdepan saingan hebat terutama daripada atlet senior seperti Nelcy Tunik, 21, dari Sabah, sedangkan dia baru pertama kali menyertai sukan dwi tahunan itu serta atlet termuda dalam kategori 49 kilogram.

“Saya banyak dengar cerita mengenai Nelcy (pemenang pingat emas kategori sama dalam Sukma 2018), saya takut dan gementar. Alhamdulillah saya dapat menewaskan dia.

“Selepas ini, saya akan membuat persiapan dalam Kejohanan Angkat Berat Junior dan Senior di Sabah pada 2 hingga 7 Disember ini,” katanya.

Sementara itu, Samsur berkata, sebagai bapa dia sanggup mengorbankan masa dan keringatnya demi melihat anak perempuannya berjaya dalam sukan yang dipilih.

Katanya, dia dan isteri menyokong penuh hasrat anak-anak untuk menceburi bidang sukan dan yakin Nurul Syasya mampu menggapai kemenangan dalam setiap kejohanan disertai.

“Sebagai ayah, saya lebih terbuka untuk dia dan anak-anak lain menceburi bidang sukan dan saya yakin Nurul Syasya mampu kerana dia antara anak yang lasak.

“Selepas kejayaannya, kami sekeluarga sedang menunggu surat rasmi dari Majlis Sukan Negara (MSN) yang mahu menempatkan Nurul Syasya di Sekolah Sukan Bukit Jalil bagi membolehkan dia dilatih untuk menjadi atlet pelapis negara,” katanya.


Harga roti Gardenia naik

KUALA LUMPUR 30 Nov – Gardenia Bakeries Sdn Bhd (GBKL) dalam satu kenyataan rasminya sebentar tadi menyebut beberapa produk keluarannya bakal menyaksikan peningkatan harga sehingga RM0.20 sen bermula 1 Disember.

Kenyataan itu turut menjelaskan, peningkatan harga itu bermula dari RM0.05 sen melibatkan produk roti seperti Gardenia Squiggles – Funky Strawberry, Choco Malto, Gardenia Delicia Soft Roll – Butter Toffee, Sambal Bilis dan Gardenia Fluffy Red Beans.

Untuk kenaikan harga RM0.20 sen pula melibatkan produk roti The Gardenia Toast’em, Delicia Butter Raisin, Butterscotch, Choco Raisin dan Raspberry Milk & Cranberries.

“Fokus kami sekarang adalah untuk terus meningkatkan usaha untuk mengoptimumkan produktiviti dan kecekapan operasi,” katanya sambil menambah keputusan untuk meningkatkan harga produk adalah pilihan terakhir.


Wisma Putra sahkan kemalangan bas libatkan 15 warga Malaysia di Arab Saudi

PUTRAJAYA, 10 Jun – Kementerian Luar (Wisma Putra) mengesahkan insiden kemalangan melibatkan bas pekerja dinaiki 15 warganegara Malaysia yang terbabas di Muzdalifah, Arab Saudi pada Khamis.

Wisma Putra dalam kenyataan hari ini berkata mereka merupakan pekerja di sebuah syarikat pembinaan yang terlibat dengan projek landasan dan perkhidmatan kereta api di Mekah.

“Dua daripada mangsa mengalami kecederaan serius patah tulang di bahagian bahu dan tengkuk, manakala selebihnya menerima rawatan sebagai pesakit luar dan dibenarkan pulang selepas menerima rawatan,” katanya.


MOTAC sasar RM120.4 billion pendapatan hasil daripada sektor pelancongan

Ketua Setiausaha Kementerian Pelancongan, Seni dan Budaya (MOTAC), Datuk Saraya Arbi berkata pihaknya yakin sasaran itu mampu dikutip dalam industri itu berikutan sektor pelancongan menyumbang antara enam hingga 15 peratus dalam Keluaran Dalam Negara Kasar (KDNK) negara sepanjang tahun 2019 hingga 2022.

“Pada tahun ini bagi pelancongan antarabangsa kerajaan menjangkakan sebanyak 15.6 juta pelancong akan datang ke negara ini dan akan membawa pulangan pendapatan negara sebanyak RM47.6 billon.

“Manakala, bagi pelancongan domestik sebanyak 182 juta pelancong direkodkan dari seluruh negara dan akan membawa pulangan kepada negara dengan RM72.8 billion,” katanya.

Beliau berkata demikian kepada pemberita selepas menyempurnakan Majlis Penyerahan Projek Pembangunan Ekotourism Paya Lebar diadakan di Jeti Nelayan Paya Lebar, di sini hari ini.

Terdahulu dalam program diadakan itu, sesi pertukaran dan penyerahan sijil diadakan menyaksikan Saraya dan Yang Dipertua Majlis Perbandaran Alor Gajah (MPAG), Tpr. Saifuddin Abdul Karim melaksanakan sesi menandatangani sijil selepas program terbabit.

Majlis berkenaan turut disaksikan Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer dan Timbalan Setiausaha Kerajaan (SUK) Negeri (Pembangunan), Badaruddin Mohd Kassim.

Mengulas lanjut, Saraya berkata, sektor pelancongan direkodkan mencatat perkembangan positif di negara ini susulan negara dalam fasa pemulihan, dan perkara itu sekali gus menjadi tunjang dalam memperkasa ekonomi negara.

Jelasnya, pendapatan negara ketika menerima kedatangan pelancong pada tahun 2019 mencatatkan lebih kurang RM189.1 billion dan industri pelancongan tetap merekodkan pendapatan memberangsangkan pada tahun selepasnya apabila pelancongan domestik menjadi penyumbang utama ketika negara berdepan dengan krisis pandemik COVID-19.

“Pada 2020 semasa Perintah Kawalan Pergerakan (PKP) sebanyak RM53.9 billion direkodkan dalam sektor pelancongan negara manakala pada 2021 pula sebanyak RM18.6 billion direkodkan sepanjang tahun itu,” katanya.


Pelajar tingkatan tiga kritikal terjun bangunan sekolah

PUTRAJAYA, 6 Jan – Seorang pelajar lelaki tingkatan tiga cedera parah selepas dikatakan terjun dari tingkat tiga bangunan sekolahnya di Sepang, dekat sini hari ini.

Ketua Polis Daerah Sepang ACP Wan Kamarul Azran Wan Yusof berkata polis dimaklumkan mengenai kejadian itu oleh pihak sekolah selepas pelajar berkenaan ditemukan dalam keadaan terbaring dan berlumuran darah di bahagian kepala oleh guru di sekolahnya pada kira-kira 10 pagi.

Wan Kamarul Azran berkata pihaknya dimaklumkan pelajar itu telah beberapa kali menjalani sesi bimbingan dan kaunseling daripada pihak sekolah kerana mengalami kemurungan ketika di sekolah.


Kontraktor mengaku tidak bersalah cederakan isteri dengan pisau

JOHOR BAHRU, 17 Mei – Seorang kontraktor mengaku tidak bersalah di Mahkamah Sesyen di sini hari ini, atas pertuduhan mendatangkan kecederaan terhadap isterinya Jumaat lepas.

Mohd Ghazali Nor Hisham, 33, didakwa mencederakan Aliza Hasan, 32, menggunakan pisau di Taman Desa Rakyat, Pasir Gudang, pada 10.30 pagi, 13 Mei 2022.

Pertuduhan dikemukakan mengikut Seksyen 324 Kanun Keseksaan dan boleh dihukum di bawah Seksyen 326A kanun sama, yang membawa hukuman penjara sehingga 20 tahun atau didenda atau sebat atau mana-mana dua hukuman berkenaan, jika sabit kesalahan.

Timbalan Pendakwa Raya Mohd Khairi Mohamed Said tidak menawarkan jaminan, namun sekiranya mahkamah membenarkan jaminan, beliau mencadangkan wang jaminan RM20,000. Mohd Ghazali yang tidak diwakili peguam memohon dibenarkan jaminan.

Hakim Datuk Ahmad Kamal Arifin Ismail membenarkan jaminan RM10,000 dengan seorang penjamin dengan syarat tambahan tertuduh tidak dibenarkan mendekati mangsa atau saksi kes itu serta melapor diri sekali dalam setiap bulan di balai polis berdekatan.


Ab Rauf dicadang sebagai Ketua Menteri Melaka baharu – Ahmad Zahid

KUALA LUMPUR, 30 Mac – UMNO mencadangkan nama Pengerusi UMNO Melaka Datuk Seri Ab Rauf Yusoh sebagai Ketua Menteri Melaka ke-13.

Presidennya Datuk Seri Dr Ahmad Zahid Hamidi berkata beliau telah mengutus warkah cadangan itu kepada Yang Dipertua Negeri Tun Mohd Ali Rustam.

“Dengan ini parti mencadangkan bagi warkah itu Datuk Seri Ab Rauf Yusoh sebagai Ketua Menteri baharu,” kata beliau selepas mempengerusikan mesyuarat Majlis Pembangunan Usahawan dan Perusahaan Mikro Kecil dan Sederhana Kebangsaan di Parlimen hari ini.

Semalam, Ahmad Zahid yang juga timbalan perdana menteri mengesahkan Sulaiman, Ahli Dewan Undangan Negeri Lendu meletak jawatan sebagai Ketua Menteri Melaka.

Sementara itu, mengulas sama ada barisan Ahli Majlis Mesyuarat Kerajaan Negeri (Exco) akan turut dibarisi wakil Pakatan Harapan, Ahmad Zahid berkata beliau berharap perkara itu dapat dilaksanakan dengan mengambil semangat Kerajaan Perpaduan di peringkat nasional.

“Saya yakin semangat itu akan dihilirkan ke Melaka supaya optik yang baik dapat diperlihatkan kepada bukan sahaja rakyat di Melaka tetapi juga rakyat keseluruhannya,” katanya.


Tajuk-Tajuk Akhbar Utama: Isnin 23 Mei 2022

Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) diarah mengemukakan pelan mengatasi isu ayam , peningkatan harga barang dan kos sara hidup pada mesyuarat Kabinet hari ini.

The PM says the cabinet will today find ways to address the continuing shortage of chicken and the rising cost of living. Separately, the Domestic Trade and Consumer Affairss Minister explains the reason why current challenges necessitate ‘desperate measures’.